Nnwom 140 NA-TWI - Salme 140 BPH | Biblica América Latina\nNnwom 140 NA-TWI - Salme 140 BPH\n1Awurade, gye me fi nnebɔneyɛfo nsam; na bɔ me ho ban fi basabasayɛfo nsam. 2 Daa wɔdwene bɔne ho na wɔakɔka ntɔkwaw. 3 Wɔn tɛkrɛma te sɛ awɔ a bɔre ahyɛ wɔn ma. 4 Awurade, bɔ me ho ban fi amumɔyɛfo tumi ase; gye me fi basabasayɛfo a wɔdwene tia me, pɛ m’asehwe no nsam. 5 Ahantanfo asum me firi; wɔasum wɔn mfiri na ɔkwan ho nyinaa wɔasunsum mfiri repɛ me ayi me.\n6 Meka kyerɛ Awurade se, “Wone me Nyankopɔn.” Tie me sufrɛ na boa me, Awurade! 7 Awurade me Nyankopɔn, me hwɛfo dennen, woabɔ me ho ban wɔ ɔko mu. 8 Awurade, mfa nea amumɔyɛfo hwehwɛ mma wɔn; mma wɔn nsusuw bɔne no nnni nkonim. 9 Mma m’atamfo nnni nkonim. Ma ahunahuna a wɔrehunahuna me no ntew mfa wɔn so. 10 Ma nnyansrama ngu wɔn so. Ma wɔntow wɔn ngu amoa donkudonku a wɔrentumi mfi bio mu.\n11 Ma wɔn a wɔka nsɛmmɔne gu wɔn yɔnkonom so no nni nkogu. Ma bɔne nni basabasayɛfo so na ɛnsɛe wɔn. 12 Awurade, minim sɛ woko gye ahiafo ma wonya wɔn kyɛfa. 13 Atreneefo bɛkamfo wo ampa; wɔbɛtena nkwa mu wɔ wo nkyɛn.\nNA-TWI : Nnwom 140


Woyɛ Ɔsɛmpakafo—Yɛ W’adwuma no Pɛpɛɛpɛ | Adesua\nWoyɛ Ɔsɛmpakafo—Yɛ W’adwuma no Pɛpɛɛpɛ\nWobɔ “Nnwuma Pa Ho Mmɔden”?\nNkɔmmɔdɛ Ma Aware Sɔ\nAwofo, Mo ne Mo Mma Mmɔ Nkɔmmɔ\nASETENAM NSƐM Yɛn Asetena Nyɛɛ Kwa\nSi Gyinae Pa na Bɔ W’agyapade Ho Ban\nTETE WƆ BI KA Wogyinaa Pintinn wɔ “Sɔhwɛ Bere” Mu\nƆwɛn-Aban—Nea Adesua Nsɛm Wom | May 2013\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Yɛ ɔsɛmpakafo adwuma, yɛ wo som adwuma no pɛpɛɛpɛ.”—2 TIM. 4:5.\nHena ne ɔsɛmpakafo?\nDɛn nti na ehia sɛ nkurɔfo te asɛmpa no?\nDɛn na ɛma asɛmpakafo tu mpɔn?\n1. Adɛn nti na yebetumi aka sɛ Yehowa ne Ɔsɛmpakafo kunini?\nƆSƐMPAKAFO yɛ obi a ɔka asɛmpa. Yehowa Nyankopɔn ne obi a odii kan kaa asɛmpa; ɔno ne Ɔsɛmpakafo kunini. Bere a yɛn awofo a wodi kan tew atua no, Yehowa de asɛmpa bi too gua. Ɔkae sɛ wɔbɛsɛe ɔwɔ no—Satan Bonsam. (Gen. 3:15) Yehowa de ne honhom kaa mmarima anokwafo bi ma wɔkyerɛw ɔkwan a ɔbɛfa so atew ne din ho, nea ɔbɛyɛ de asiesie nneɛma a Satan asɛe no, ne sɛnea adesamma nsa bɛka nea Adam ne Hawa hweree no.\n2. (a) Dɛn na abɔfo yɛ wɔ asɛmpaka adwuma no ho? (b) Ɛsa bɛn na Yesu twaa too hɔ maa asɛmpakafo?\n2 Abɔfo nso yɛ asɛmpakafo. Wɔn ankasa ka asɛmpa no bi, na wɔbɔ afoforo kyidɔm ma wɔyɛ saa. (Luka 1:19; 2:10; Aso. 8:26, 27, 35; Adi. 14:6) Ɔbɔfo panyin Mikael nso ɛ? Bere a Yesu wɔ asase so no, otwaa ɛsa bi too hɔ maa nnipa a wɔbɛka asɛmpa no. Nokwasɛm ne sɛ na asɛmpaka adwuma no yɛ Yesu aduan!—Luka 4:16-21.\n3. (a) Asɛmpa bɛn na yɛka? (b) Nsɛmmisa bɛn na yebesusuw ho?\n3 Yesu ka kyerɛɛ n’asuafo sɛ wɔnyɛ asɛmpakafo. (Mat. 28:19, 20; Aso. 1:8) Ɔsomafo Paulo ka kyerɛɛ ne yɔnko dwumayɛni Timoteo sɛ: “Yɛ ɔsɛmpakafo adwuma, yɛ wo som adwuma no pɛpɛɛpɛ.” (2 Tim. 4:5) Asɛmpa bɛn na yɛn a yɛyɛ Yesu akyidifo no ka? Ebi ne sɛ yɛn soro Agya Yehowa dɔ yɛn. (Yoh. 3:16; 1 Pet. 5:7) Ɔkwan titiriw biako a Yehowa Nyankopɔn fa so da ne dɔ adi ne n’Ahenni no. Enti yɛde anigye ne ahokeka ma amamfo hu sɛ, sɛ wogye Onyankopɔn Ahenni tom na wotie no na wɔyɛ nea ɛteɛ a, wobetumi abɛyɛ ne nnamfo. (Dw. 15:1, 2) Yehowa abɔ ne tirim sɛ obeyi amanehunu nyinaa afi hɔ, na yɛrenkae biribiara nni yaw. Eyi yɛ asɛmpa ankasa! (Yes. 65:17) Ehia sɛ yɛn a yɛyɛ asɛmpakafo nyinaa susuw nsɛmmisa abien bi ho: Adɛn nti koraa na ehia sɛ nkurɔfo te asɛmpa no nnɛ? Yɛbɛyɛ dɛn ayɛ asɛmpaka adwuma no pɛpɛɛpɛ?\nADƐN NTI NA EHIA SƐ NKURƆFO TE ASƐMPA NO?\nNsɛmmisa a ɛfata boa nkurɔfo ma wohu nea wobegyina so agye biribi adi\n4. Atosɛm bɛn na nnipa ka fa Onyankopɔn ho?\n4 Wo de, ma yɛnyɛ mfatoho yi. Fa no sɛ obi aka akyerɛ wo sɛ wo papa ato wo ne wo nuanom paahwii. Wɔn a wɔka sɛ wonim wo papa no ka sɛ ɔyɛ otirimɔdenfo na obiara asɛm mfa ne ho. Ebinom mpo ka sɛ monhaw mo ho nhwehwɛ mo papa efisɛ wawu. Asɛm koro yi ara na nnipa bi ka fa Onyankopɔn ho. Ebinom kyerɛkyerɛ sɛ ɛnyɛ ade a yebetumi ahwehwɛ Onyankopɔn ahu no, na wɔka mpo sɛ ne tirim yɛ den. Nyamesom akannifo bi ka sɛ Onyankopɔn bɛyɛ abɔnefo aninyanne daa. Ebinom mpo ka sɛ atoyerɛnkyɛm a esisi nyinaa farebae ne Nyankopɔn. Hwɛ asɛm, atoyerɛnkyɛm si a, apapafo ne abɔnefo nyinaa wuwu, nanso wɔka sɛ Onyankopɔn na ɔretwe wɔn aso.\nNsɛmmisa bue nkurɔfo adwene ne wɔn koma mu ma wogye nokware no\n5, 6. Adannandi ne atoro nkyerɛkyerɛ aka nnipa dɛn?\n5 Ebinom ka no pen sɛ Onyankopɔn nni hɔ. Wo de, momma yɛnhwɛ adannandi nkyerɛkyerɛ no. Wɔn a wogye saa nkyerɛkyerɛ yi di no ka sɛ nneɛma a nkwa wom bae ara kwa; ɛnyɛ obi na ɔhyɛɛ da bɔe. Wɔka sɛ Ɔbɔadeɛ biara nni hɔ. Ebinom mpo ka sɛ nnipa yɛ aboa, enti sɛ obi yɛ n’ade sɛ aboa a, ɛnsɛ sɛ ɛyɛ yɛn nwonwa. Wɔka sɛ, sɛ nnipa de wɔn tumi hyɛ afoforo so a, ɛnyɛ nwonwa efisɛ saa ara na wiase te. Enti nnipa pii gye di sɛ atɛnkyea ne asisisɛm de, ɛrempa yɛn ho da. Enti wɔn a wogye adannandi di no nni anidaso biara wɔ asetenam.\n6 Nokwasɛm ne sɛ adannandi ne atoro nkyerɛkyerɛ ka ho bi na adesamma rehu amane wɔ awiei bere mu. (Rom. 1:28-31; 2 Tim. 3:1-5) Eyi nyinaa yɛ nnipa nkyerɛkyerɛ a anidaso anaa asɛmpa biara nnim. Mmom sɛnea ɔsomafo Paulo kae no, ama nkurɔfo “adwene aduru sum, na wɔyɛ Onyankopɔn nkwa ho ananafo.” (Efe. 4:17-19) Bio nso adannandi ne atoro nkyerɛkyerɛ atwe nnipa afi Onyankopɔn ho, na wonhu asɛmpa a efi ne hɔ no.—Monkenkan Efesofo 2:11-13.\nBio, nsɛmmisa boa nkurɔfo ma wosusuw nsɛm ho hu nea ɛfata sɛ wɔyɛ\n7, 8. Dɛn paa na ɛbɛboa nnipa ma wɔate asɛmpa no?\n7 Sɛ nnipa ne Onyankopɔn ntam betumi ayɛ papa a, ehia sɛ wogye tom sɛ ɔwɔ hɔ. Afei ɛsɛ sɛ wohu sɛ, sɛ wɔbɛn Onyankopɔn a, eye ma wɔn ankasa. Ɛnde, yɛbɛyɛ dɛn aboa wɔn ma wɔayɛ saa? Ɛsɛ sɛ yɛhyɛ wɔn nkuran ma wɔhwehwɛ nneɛma a Onyankopɔn abɔ mu. Sɛ obi resua adebɔ ho ade, na ɔrepɛ biribi ahu ampa a, obehu sɛ Onyankopɔn wɔ nyansa ne tumi paa. (Rom. 1:19, 20) Nhoma abien bi wɔ hɔ a yebetumi de aboa nkurɔfo ma wɔahu Ɔbɔadeɛ Kunini no nnwuma akɛse na wɔagye no adi. Nhomawa no ne, Was Life Created? ne The Origin of Life—Five Questions Worth Asking. Nanso sɛ obi sua adebɔ nkutoo a, nsɛmmisa bi wɔ hɔ a, ɔrennya ho mmuae. Ebi ni: Dɛn nti na Onyankopɔn ama kwan ma nnipa rehu amane? Dɛn nti na Onyankopɔn bɔɔ asase? Onyankopɔn dwen me ho?\n8 Sɛ obi pɛ sɛ ɔte asɛmpa no ne nea Onyankopɔn abɔ ne tirim sɛ ɔbɛyɛ a, gye sɛ osua Bible. Ɛyɛ akwannya kɛse sɛ yɛbɛboa nkurɔfo ma wɔanya wɔn nsɛmmisa ho mmuae! Nanso sɛ yebetumi aka asɛm ma aka nnipa koma a, ɛnyɛ nokwasɛm kɛkɛ na ehia, na mmom ɛsɛ sɛ yɛka ma ɛtɔ wɔn asom. (2 Tim. 3:14) Sɛ yebetumi aka asɛm ma atɔ nkurɔfo asom a, ɛsɛ sɛ yesuasua Yesu. Dɛn na ɛboaa Yesu ma ɔyɛɛ ɔsɛmpakafo a otu mpɔn? Ade biako ne sɛ na otumi bisa n’atiefo nsɛm de hu wɔn komam. Yɛbɛyɛ dɛn asuasua no?\nNSƐMMISA BOA ASƐMPAKAFO MA WOTU MPƆN\n9. Sɛ yebetumi aboa nkurɔfo ma wɔagye asɛmpa no atom a, dɛn na ɛsɛ sɛ yɛyɛ?\n9 Sɛ yɛreka asɛmpa no a, adɛn nti na ɛsɛ sɛ yebisa yɛn atiefo nsɛm sɛnea Yesu yɛe no? Momma yɛnhwɛ mfatoho yi: Fa no sɛ woakɔ ayaresabea na dɔkota no kae sɛ ɔwɔ asɛmpa bi ma wo. Ɔkae sɛ, sɛ woma ɔyɛ wo oprehyɛn kɛse bi a, wo yare nyinaa betu ayera. Ebia wubegye no adi. Nanso fa no sɛ wokɔtenaa n’anim ara na ɔkaa saa kyerɛɛ wo; wammisa wo hwee. Ebia worennye nea ɔreka no nni. Sɛ dɔkota no aben sɛ dɛn koraa a, ehia sɛ obisabisa wo nsɛm hu nea ɛhaw wo ansa na ɔwɔ mmoa bi a ɔde ama wo. Yɛn nso sɛ yebetumi aboa nkurɔfo ma wɔagye Ahenni ho asɛmpa no atom a, ɛsɛ sɛ yetumi bisa wɔn nsɛm de hu nea ɛwɔ wɔn komam. Sɛ yehu nea ɛwɔ wɔn komam a, ɛnna yebetumi aboa wɔn.\nSɛ yɛn asɛm bɛka nkurɔfo koma a, ɛsɛ sɛ yɛka ma ɛtɔ asom\n10, 11. Sɛ yesuasua Yesu nkyerɛkyerɛ a, dɛn na ɛbɛboa yɛn ma yɛayɛ?\n10 Na Yesu nim sɛ, sɛ ɔkyerɛkyerɛfo bisa nsɛm a ɛfata a, ɛboa ɔkyerɛkyerɛfo no ma ohu osuani no yiye, na ɛma osuani no nso kyerɛ n’adwene. Nhwɛso bi ni: Bere bi na Yesu pɛ sɛ ɔboa n’asuafo no ma wosua ahobrɛase. Enti odii kan bisaa wɔn asɛm bi. (Mar. 9:33) Da bi Yesu bisaa Petro asɛm bi ma ɔkyerɛɛ n’adwene. Eyi boaa Petro ma ohuu asɛm no ani so yiye. (Mat. 17:24-26) Bere foforo nso Yesu bisabisaa n’asuafo no nsɛm de huu wɔn adwene. (Monkenkan Mateo 16:13-17.) Yesu bisaa nkurɔfo nsɛm de huu nea ɛwɔ wɔn komam, na eyi kaa wɔn ma wɔde asɛmpa no bɔɔ wɔn bra.\n11 Sɛ yɛde nsɛmmisa di dwuma sɛnea Yesu yɛe no a, ebetumi aboa yɛn ma yɛayɛ nneɛma abiɛsa bi. Yebehu sɛnea yɛbɛboa afoforo, ebetumi aboa ma yɛne obi a ɔmpɛ sɛ otie asɛm no mpo asusuw nsɛm ho, na ɛbɛma yɛatumi akyerɛkyerɛ ahobrɛasefo ma wɔahu nea ɛsɛ sɛ wɔyɛ wɔ asɛm bi ho. Momma yɛnyɛ nhwɛso abiɛsa mfa nkyerɛkyerɛ sɛnea nsɛmmisa tumi boa yɛn wɔ asɛnka adwuma no mu.\n12-14. Wobɛyɛ dɛn aboa wo ba ma wanya akokoduru aka asɛmpa no? Ma nhwɛso.\n12 Nhwɛso a edi kan: Fa no sɛ wo ba abɛka akyerɛ wo sɛ, sɛ ɔne ne mfɛfo sukuufo resusuw adebɔ ho a, ontumi nkyerɛkyerɛ ne gyidi mu yiye. Ɛba saa a, wobɛboa no ma wanya akokoduru de aka asɛmpa no. Nanso hwɛ yiye na woanka n’anim anaa woampere wo ho ankyerɛ no nea ɔnyɛ. Mmom suasua Yesu na bisa nsɛm bi a wode behu wo ba no adwene. Wobɛyɛ dɛn ayɛ saa?\n13 Wubetumi ne wo ba no akenkan The Origin of Life—Five Questions Worth Asking nhomawa no mu nsɛm bi, na woabisa no nea n’ani gye ho. Ma ɔno ankasa nkyerɛ nea enti a ogye di sɛ Ɔbɔadeɛ bi wɔ hɔ ne nea enti a ɔpɛ sɛ otie Onyankopɔn asɛm. (Rom. 12:2) Ma abofra no nhu sɛ, sɛ nea ɔbɛka ne wo de nhyia pɛpɛɛpɛ mpo a, ɛnkyerɛ sɛ watĩ.\n14 Ma wo ba no nhu sɛ, sɛ ɔne ne mfɛfo sukuufo rebɔ nkɔmmɔ a, obetumi afa ɔkwan koro yi ara so aboa wɔn. Sɛ wo ba no ne ne mfɛfo resusuw asɛm bi ho a, obetumi abisa wɔn nsɛm de ahu wɔn adwene. Obetumi ama sukuuni no akan adaka a ɛwɔ Origin of Life nhomawa no kratafa 21. Afei wo ba no betumi abisa no sɛ, “Ɛyɛ nokware sɛ DNA anaa nkwammoaa tumi kora nsɛm so sen kɔmputa biara a wɔayɛ nnɛ?” Ebia sukuuni no bɛka sɛ ɛyɛ nokware. Afei wo ba no betumi abisa sɛ, “Sɛ kɔmputa amma kwa na mmom nnipa na wɔyɛe a, ɛnde wunnye nni sɛ obi na ɔyɛɛ DNA anaa nkwammoaa?” Ɛtɔ da bi a wubetumi ayɛ wo ho sukuuni ma wo ba no adi wo adanse. Sɛ motaa yɛ saa a, ɛbɛboa wo ba no ma wanya akokoduru ne ne mfɛfo asusuw ne gyidi ho. Sɛ woboa no ma ohu sɛnea obebisa nsɛm de ahu afoforo adwene a, ɛbɛma wayɛ asɛmpaka adwuma no pɛpɛɛpɛ.\n15. Sɛ obi ka sɛ Onyankopɔn nni hɔ a, yɛbɛyɛ dɛn de nsɛmmisa aboa no?\n15 Nhwɛso a ɛto so abien: Sɛ yɛkɔ asɛnka a, ɛtɔ da bi a yehyia nkurɔfo a wɔka sɛ Onyankopɔn nni hɔ. Sɛ obi ka saa kyerɛ yɛn a, ɛnsɛ sɛ yetwa nkɔmmɔ no so. Mmom yebetumi abisa no sɛ: ‘Mesrɛ wo wunyaa saa adwene no akyɛ? Dɛn na ɛma wunyaa saa adwene no?’ Yɛ aso tie mmuae a ɔbɛma na kamfo no sɛ wakyerɛ n’adwene. Afei wubetumi aka akyerɛ no sɛ nhoma bi wɔ hɔ a ɛkyerɛ sɛ obi na ɔhyɛɛ da bɔɔ nneɛma. Bisa no sɛ n’ani begye ho sɛ ɔbɛkan anaa. Sɛ onii no pɛ biribi ahu a, ebia ɔbɛka sɛ ɔpɛ sɛ ohu nhoma ko a ɛkyerɛ sɛ obi na ɔbɔɔ nneɛma. Afei wubetumi de nhomawa a wɔato din Was Life Created? anaa The Origin of Life—Five Questions Worth Asking no ama no. Sɛ yɛto yɛn bo ase bisa nsɛm a, ɛbɛyɛ te sɛ nea yɛde safoa rebue onipa no koma ma watie asɛmpa no.\n16. Adɛn nti na ɛnsɛ sɛ yɛma Bible suani kenkan mmuae fi nhoma no mu kɛkɛ?\n16 Nhwɛso a ɛto so abiɛsa: Sɛ yɛne obi resua Bible a, anhwɛ a yebebisa nsɛm ma osuani no akenkan mmuae no afi nhoma no mu kɛkɛ. Nanso yɛyɛ saa a, yɛbɛma osuani no atɔ ape; ɔrentumi nkɔ n’anim. Adɛn ntia? Asɛm no ne sɛ, sɛ osuani no kenkan mmuae a ɛwɔ nhoma no mu kɛkɛ na wannwinnwen ho a, n’ase rentim wɔ nokware no mu. Ɛba saa na ohyia ɔtaa a, ɔbɛyɛ sɛ afifide bi a enni nhin; owia bɔ so kakra pɛ na ahyew. (Mat. 13:20, 21) Sɛ yɛmpɛ sɛ biribi a ɛte saa si a, bere a yɛne obi resua ade no, yebetumi abisa no sɛ: ‘Nea woresua yi, wo ara wudwen ho dɛn?’ Hwɛ sɛ ogye nea ɔresua no tom anaa. Sɛ ogye tom a, ma ɔnkyerɛ nea enti a ogye tom; sɛ onnye ntom nso a, ma ɔnkyerɛ nea enti a onnye ntom. Eyi ho hia paa. Sɛ mokan kyerɛwsɛm bi a, boa no ma onnwinnwen ho sɛnea ɔno ankasa behu adwene a ɛwɔ akyiri. (Heb. 5:14) Sɛ yebisa osuani no nsɛm de hu nea ɛwɔ ne komam a, ɛbɛma n’ase atim wɔ gyidi no mu. Ɛba saa na sɛ afoforo sɔre tia no anaa wɔdaadaa no a, ɔrennyae ne gyidi mu. (Kol. 2:6-8) Dɛn bio na yebetumi ayɛ na ama yɛayɛ asɛmpaka adwuma no pɛpɛɛpɛ?\nASƐMPAKAFO BOA WƆN HO WƆN HO\n17, 18. Sɛ yɛne obi kɔ asɛnka a, dɛn na yɛbɛyɛ de aboa no?\n17 Yesu somaa n’asuafo no baanu baanu kɔyɛɛ asɛnka adwuma no. (Mar. 6:7; Luka 10:1) Akyiri yi ɔsomafo Paulo kae sɛ ɔwɔ “mfɛfo adwumayɛfo” bi a wɔne no “abom adi apere asɛmpa no mu.” (Filip. 4:3) Afe 1953 mu no, asafo no yɛɛ nhyehyɛe ma adawurubɔfo tetee afoforo wɔ asɛmpaka adwuma no mu, sɛnea wɔayɛ ho nhwɛso wɔ Bible mu no.\n18 Sɛ wo ne wo nua Kristoni kɔ asɛnka a, dɛn na obiara bɛyɛ de aboa ne yɔnko? (Monkenkan 1 Korintofo 3:6-9.) Sɛ wo nua no bɔ kyerɛwsɛm bi so a, bue wo Bible di akyi. Sɛ ɔrekasa a, tie no; sɛ ofiewura no nso rekasa a, tie no. Fa w’adwene di nkɔmmɔ no akyi yiye na sɛ onipa no ka asɛm bi anaa obisa asɛm a, woatumi aboa. (Ɔsɛnk. 4:12) Nanso hyɛ no nsow: Sɛ wo nua no ne ofiewura no rekasa a, mpere wo ho ntwa n’ano. Sɛ wutwa n’ano a, ebetumi abu n’abam na ofiewura no nso bɛyɛ basaa. Edu baabi na wuhu sɛ ɛfata sɛ wode w’ano to nkɔmmɔ no mu a, ma w’asɛm nyɛ tiawa na gyaw ma wo nua no ntoa so.\n19. Dɛn na ɛsɛ sɛ yɛkae, na dɛn ntia?\n19 Sɛ wo ne wo nua Kristoni reyɛ asɛnka adwuma no a, bere a monam kwan so no, dɛn na mo mu biara betumi ayɛ de aboa ne yɔnko? Mubetumi ahwɛ kwan a mobɛfa so aka asɛm no ma atɔ nkurɔfo asom. Monhwɛ yiye na moanka mpɔtam hɔfo ho nsɛm a ɛmfata. Afei nso ɛnyɛ saa bere no na mubetwa mo nuanom asɛmpakafo adapaa. (Mmeb. 18:24) Ɛsɛ sɛ yɛkae sɛ yɛyɛ anwenne, nanso asɛmpaka adwuma no yɛ ademude, enti ɛyɛ adom ara kwa sɛ Yehowa de adwuma a ɛte saa ahyɛ yɛn nsa. (Monkenkan 2 Korintofo 4:1, 7.) Enti momma yɛn nyinaa nyere yɛn ho nyɛ asɛmpaka adwuma no pɛpɛɛpɛ mfa nkyerɛ sɛ yɛn ani sɔ saa ademude no.\nƆWƐN-ABAN—NEA ADESUA NSƐM WOM May 2013


Genesis 37 | Intanɛt So Bible| Wiase Foforɔ Nkyerɛaseɛ\n37 Yakob de, ɔkɔɔ so tenaa Kanaan+ asase a ne papa kɔsoɛɛ so+ no so. 2 Yakob ho nsɛm ni. Bere a Yosef+ dii mfe dunson no, na ɔne ne nuanom rehwɛ nguan;+ ná ɔyɛ aberantewa a ɔne ne papa yerenom Bilha+ ne Silpa+ mma na ɛwɔ hɔ. Na Yosef bɛkaa wɔn nneyɛe bɔne ho asɛm kyerɛɛ wɔn papa.+ 3 Ná Israel dɔ Yosef sen ne mma no nyinaa,+ efisɛ na ɔyɛ ne nkwakoraabere mu ba, na ɔpam atade tenten a nsensanee wom maa no.+ 4 Afei bere a ne nuanom hui sɛ wɔn papa dɔ no sen wɔn nyinaa no, wɔfaa ne ho tan,+ na na wontumi ne no nkasa abodwo so.+ 5 Akyiri yi Yosef soo dae, na ɔka kyerɛɛ ne nuanom no,+ na ɛno ma wɔtan no kɛse koraa. 6 Ɔka kyerɛɛ wɔn sɛ: “Mesrɛ mo, muntie dae a maso yi.+ 7 Nea ɛbae ne sɛ na yɛwɔ wuram rekyekyere awi atifi atifi. Afei m’awi no sɔre gyinae na mo de no twaa me de no ho hyiae na ɛkotow no.”+ 8 Ɛnna ne nuanom bisaa no sɛ: “Wopɛ sɛ wokyerɛ sɛ wobɛyɛ ɔhene wɔ yɛn so?+ Anaa wopɛ sɛ wokyerɛ sɛ wubedi yɛn so?”+ Ne dae yi ne nsɛm a ɔkae no ma wɔtan no sen kan no. 9 Ɛno akyi no, ɔsoo dae foforo, na ɔka kyerɛɛ ne nuanom sɛ: “Maso dae foforo, na mihui sɛ owia ne ɔsram ne nsoromma dubiako rekotow me.”+ 10 Ɔka kyerɛɛ ne papa ne ne nuanom, na ne papa kaa n’anim bisaa no sɛ:+ “Dae a woaso yi kyerɛ dɛn? Wopɛ sɛ wokyerɛ sɛ me ne wo maame ne wo nuanom bɛkotow fam wɔ w’anim anaa?” 11 Afei ne nuanom no ani beree no,+ nanso ne papa de asɛm no siee ne tirim.+ 12 Ɛbae sɛ bere bi ne nuanom de wɔn papa nguan kɔɔ adidi wɔ Sekem mpɔtam baabi.+ 13 Akyiri yi Israel ka kyerɛɛ Yosef sɛ: “Wo nuanom rehwɛ nguan wɔ Sekem mpɔtam hɔ. Bra na mensoma wo wɔn nkyɛn.” Na obuae sɛ: “Mate, mɛkɔ!”+ 14 Ɛnna Yakob ka kyerɛɛ no sɛ: “Mesrɛ wo, kɔ na kɔhwɛ sɛnea wo nuanom ne mmoa no ho te, na bɛka kyerɛ me.”+ Enti ɔsomaa no fii Hebron+ bon mu kɔɔ Sekem. 15 Akyiri yi ɔbarima bi hui sɛ wayera nenam wuram baabi. Ɛnna ɔbarima no bisaa no sɛ: “Dɛn na worehwehwɛ wɔ ha?” 16 Obuae sɛ: “Merehwehwɛ me nuanom. Mesrɛ wo, kyerɛ me baabi a wɔrehwɛ nguan no.” 17 Ɔbarima no kae sɛ: “Wɔafi ha kɔ. Metee sɛ wɔreka sɛ, ‘Momma yɛnkɔ Dotan.’” Enti Yosef tiw ne nuanom, na ohuu wɔn wɔ Dotan. 18 Wohuu no akyirikyiri sɛ ɔreba, na ɛhɔ ara na wɔbɔɔ pɔw sɛ wɔbɛfa ɔkwan bi so akum no.+ 19 Na wɔkeka kyerɛɛ wɔn ho sɛ: “Monhwɛ, ɔdaesofo no na ɔreba no!+ 20 Momma yenkum no nto abura yi bi mu,+ na yɛnkɔka sɛ aboa bi akyere no,+ na yɛnhwɛ nea ne dae no bɛkɔ akosi.” 21 Bere a Ruben tee no, ɔyɛɛ n’adwene sɛ obegye no afi wɔn nsam.+ Enti ɔkae sɛ: “Mommma yennkum no.”+ 22 Ruben ka kyerɛɛ wɔn sɛ: “Munnhwie mogya nngu.+ Momfa no nto abura bi mu wɔ sare so ha, na mommfa mo nsa nnka no.”+ Ná n’adwene nyinaa ne sɛ obegye no afi ne nuanom nsam de no asan akɔma ne papa. 23 Enti Yosef duu ne nuanom nkyɛn ara pɛ na wɔworɔw n’atade tenten no, nea nsensanee wom a ɛhyɛ no no;+ 24 afei wɔde no too abura no mu.+ Saa bere no na hwee nni abura no mu; na nsu nni mu. 25 Afei wɔtenaa ase sɛ wɔredidi.+ Na bere a wɔmaa wɔn ani so no, wohui sɛ Ismaelfo+ akwantufo bi fi Gilead reba a wɔn yoma soso labdanum ne balsam aduhuam ne akyenkyennuru+ a wɔde rekɔ Egypt. 26 Ɛnna Yuda ka kyerɛɛ ne nuanom sɛ: “Sɛ yekum yɛn nua yi kata ne mogya so a,+ mfaso bɛn koraa na yebenya? 27 Hwɛ, momma yɛntɔn no mma Ismaelfo yi,+ na mommma yɛmmfa yɛn nsa nnka no.+ Ɛyɛ dɛn ara a, ɔyɛ yɛn nua, yɛn honam.” Enti wotiee wɔn nua no.+ 28 Afei bere a Midianfo aguadifo no retwam no,+ woyii Yosef fii abura+ no mu, na wɔtɔn no maa Ismaelfo no gyee nnwetɛbona aduonu.+ Na wɔde Yosef kɔɔ Egypt. 29 Akyiri yi Ruben baa abura no ho, nanso na Yosef nni abura no mu. Ohuu saa no, osuanee n’atade mu.+ 30 Bere a ɔsan baa ne nuanom nkyɛn no, ɔteɛɛm sɛ: “Abofra no nni hɔ! Ɛdɛn na mɛyɛ?”+ 31 Afei wɔfaa Yosef atade no, na wokum ɔpapo de atade no bɔɔ mogya no mu.+ 32 Na wɔma wɔde atade tenten a nsensanee wom no kɔmaa wɔn papa kae sɛ: “Yebehuu atade yi wɔ baabi. Hwɛ+ sɛ ɛyɛ wo ba no atade anaa.”+ 33 Na ɔdannan atade no hwɛe, na ɔteɛɛm sɛ: “Ɛyɛ me ba no dea! Ɛbɛyɛ sɛ aboa bi akyere no awe!+ Ɛbɛyɛ sɛ watetew Yosef mu!”+ 34 Ɛnna Yakob suanee n’atade mu na ɔde atweaatam sii n’asen suu ne ba no nna pii.+ 35 Ne mmabarima ne ne mmabea nyinaa bɔɔ mmɔden sɛ wɔbɛkyekye ne werɛ,+ nanso wamma kwan, na ɔkae sɛ:+ “Mede awerɛhow bɛkɔ me ba no nkyɛn wɔ Adamoa* mu!” Na ne papa kɔɔ so ara suu no. 36 Nanso Midianfo no kɔtɔn no wɔ Egypt maa Potifar a ɔyɛ Farao mpanyimfo no mu biako,+ awɛmfo so panyin no.+


Exodus 33 | Intanɛt So Bible| Wiase Foforɔ Nkyerɛaseɛ\n33 Afei Yehowa ka kyerɛɛ Mose sɛ: “Kɔfa nnipa a wudii wɔn anim fii Egypt+ asase so no na munsim nkɔ asase a mekaa Abraham, Isak, ne Yakob ntam sɛ, ‘W’asefo na mede bɛma wɔn’+ no so. 2 Mɛma me bɔfo adi w’anim+ akotu Kanaanfo, Amorifo, Hitifo, Perisifo, Hiwifo, ne Yebusifo.+ 3 Monkɔ asase a nufusu ne ɛwo sen wɔ so+ no so, na esiane sɛ mo kɔn asen+ nti, me de, me ne mo renkɔ na mankunkum mo ɔkwan no so.”+ 4 Bere a ɔman no tee asɛnnennen yi no, ɛyɛɛ wɔn yaw na wodii awerɛhow,+ na wɔn mu biara anhyɛ n’agude. 5 Afei Yehowa ka kyerɛɛ Mose sɛ: “Ka kyerɛ Israelfo no sɛ, ‘Moyɛ ɔman a mo kɔn asen.+ Metumi aba mo mu seesei ara+ abɛsɛe mo nyinaa. Enti munyi agude a mode ahyehyɛ mo ho no, na mehu nea mɛyɛ mo.’”+ 6 Na efi Bepɔw Horeb+ ho ara, Israelfo fii ase yiyii wɔn ho agude nyinaa. 7 Afei Mose yii ne ntamadan no de kɔɔ nsraban no akyi nohoa, na ɔfrɛɛ no ahyiae ntamadan. Enti sɛ obi pɛ sɛ obisa+ Yehowa hɔ biribi a, na ɔkɔ ahyiae ntamadan no mu wɔ nsraban no akyi. 8 Na sɛ Mose fi adi sɛ ɔrekɔ ntamadan no mu a, nkurɔfo no mu biara sɔre+ gyina hɔ, na wogyinagyina wɔn ntamadan anim hwɛ Mose atiko kosi sɛ obewura ntamadan no mu. 9 Na sɛ Mose wura ntamadan no mu a, omununkum dum+ no begyina ntamadan no ano, na Onyankopɔn ne Mose kasa.+ 10 Enti sɛ nkurɔfo no nyinaa hu omununkum dum+ no sɛ egyina ntamadan no ano a, obiara sɔre bɔ ne mu ase wɔ n’ankasa ntamadan ano.+ 11 Yehowa ne Mose kasae anim ne anim+ te sɛ nea obi ne ne yɔnko kasa. Na sɛ ɔsan kɔ nsraban no mu a, ne somfo+ Yosua a ɔyɛ Nun ba+ no de, omfi ntamadan no mu. 12 Afei Mose ka kyerɛɛ Yehowa sɛ: “Woka kyerɛɛ me sɛ, ‘Di nkurɔfo yi anim,’ nanso wonkyerɛɛ me nea me ne no bɛkɔ. Na w’ankasa woka sɛ, ‘Mede wo din nim wo,+ na woanya m’anim dom.’ 13 Na sɛ manya w’anim dom+ a, mesrɛ wo ma minhu w’akwan,+ na ama mahu wo na makɔ so anya w’anim dom. Na kae sɛ ɔman yi yɛ wo man.”+ 14 Enti ɔkae sɛ: “Me ara me ne wo bɛkɔ,+ na mɛma woahome.”+ 15 Ɛnna ɔka kyerɛɛ no sɛ: “Sɛ wo ara wo ne yɛn renkɔ a, ɛnde nyi yɛn mfi ha. 16 Na sɛ wo ne yɛn ankɔ+ a, ɛbɛyɛ dɛn na wobehu sɛ me ne wo nkurɔfo yi anya w’anim dom? Hwɛ, ɛnyɛ eyi na ɛbɛma me ne wo nkurɔfo yi ada nsow wɔ nnipa a wɔwɔ asase so nyinaa ho?”+ 17 Yehowa ka kyerɛɛ Mose sɛ: “Nea woaka yi nso mɛyɛ,+ efisɛ woanya m’anim dom, na mede wo din nim wo.” 18 Ɛnna Mose kae sɛ: “Mesrɛ wo, ma minhu w’anuonyam.”+ 19 Ɛnna ɔkae sɛ: “Mɛma wode w’ani ahu+ me papayɛ nyinaa, na mɛbɔ Yehowa din wɔ w’anim.+ Na nea mehu no mmɔbɔ no, ɔno ara na mehu no mmɔbɔ, na nea me yam bɛhyehye me ama no no, ɔno ara na me yam bɛhyehye me ama no.”+ 20 Ɔde kaa ho sɛ: “Worentumi nhu m’anim, efisɛ onipa biara renhu m’anim nnya nkwa.”+ 21 Yehowa kae bio sɛ: “Mewɔ baabi wɔ ha; begyina ɔbotan yi so. 22 Na sɛ m’anuonyam retwam a, mede wo bɛhyɛ tokuru mu wɔ ɔbotan yi mu, na mede me nsa bɛkata wo so akosi sɛ metwam akɔ. 23 Ɛno akyi no meyi me nsa, na wubehu m’akyi. Na m’anim de, worenhu.”+


Nnwom 29 NA-TWI - Awurade nne wɔ ahum mu - Mo - Bible Gateway\nNnwom 28Nnwom 30\nNnwom 29 Nkwa Asem (NA-TWI)\n29 Mo ɔsorosorofo, monkamfo Awurade; monkamfo n’anuonyam ne ne tumi. 2 Monkamfo ne din a anuonyam ahyɛ no ma no. Sɛ Kronkronni no pue a, monkotow no. 3 Wɔte Awurade nne wɔ ɛpo so. Anuonyam Nyankopɔn bɔ aprannaa ma ne nne tra ɛpo so. 4 Wɔte Awurade nne wɔ tumi ne ahoɔden mu. 5 Awurade nne bubu sida, Lebanon sida mpo. 6 Ɔma Lebanon ne Sirion mmepɔw nyinaa huruhuruw te sɛ nantwi ba. 7 Awurade nne ma aprannaa pae. 8 Ne nne ma sare so wosow. Ɔwosow Kadeɛ sare. 9 Awurade nne wosow adum ma ɛso nhaban porow gu bere a obiara a ɔwɔ ne Fi no teɛm se, “Anuonyam nka Onyankopɔn!” no.


John 11 NIV – Yohane 11 ASCB | Biblica\nJohn 11 NIV – Yohane 11 ASCB\n1Ɔbarima bi tenaa ase wɔ Betania a na wɔfrɛ no Lasaro. Betania yi yɛ kuro a na Maria ne ne nua Marta firi mu. Ɛda bi, saa ɔbarima yi yareeɛ. 2Saa Maria yi a ne nuabarima ne Lasaro a na ɔyare no, ɔno na ɔhwiee ngo guu Awurade nan ase de ne tirinwi pepaeɛ no. 3Anuanom yi soma kɔɔ Yesu nkyɛn kɔka kyerɛɛ no sɛ, “Awurade, wo dɔfoɔ no yare.”\n4Yesu tee nkra no, ɔkaa sɛ, “Ɛnyɛ saa yadeɛ yi na ɛbɛkum Lasaro. Mmom, Onyankopɔn pɛ sɛ ɔfa saa yadeɛ yi so hyɛ ne ho animuonyam, na saa animuonyam yi bi nso ka Onipa Ba no.” 5Na Yesu pɛ Maria ne ne nuabaa Marta ne Lasaro asɛm yie. 6Ɛberɛ a Yesu tee nkra sɛ Lasaro yare dendeenden no, wankɔ saa ɛberɛ no ara mu; ɔtenaa hɔ nnanu. 7Afei, ɔka kyerɛɛ nʼasuafoɔ no sɛ, “Momma yɛnsane nkɔ Yudea.”\n8Nanso, asuafoɔ no ka kyerɛɛ no sɛ, “Ɔkyerɛkyerɛfoɔ, ɛnkyɛree biara na Yudafoɔ no pɛɛ sɛ wɔsi wo aboɔ ɛnna afei wose yɛnsane nkɔ hɔ bio yi?”\n9Yesu kaa sɛ, “Nnɔnhwere dumienu na ɛwɔ da koro mu, meboa anaa? Ɛno enti, sɛ obi nam hann mu a, ɔrensunti, ɛfiri sɛ, ɔnam ewiase hann mu. 10Nanso, sɛ ɔnam anadwo sum mu a, ɔbɛsunti, ɛfiri sɛ, ɔnam sum mu.”\n11Yesu sane kaa sɛ, “Yɛn adamfo Lasaro ada na merekɔ akɔnyane no.”\n12Asuafoɔ no ka kyerɛɛ Yesu sɛ, “Awurade, sɛ wada deɛ a, ɛnneɛ na ne ho bɛtɔ no.” 13Na Yesu kyerɛ sɛ Lasaro awu, nanso asuafoɔ no deɛ, na wɔsusu sɛ nna ara na wada.\n14Ɛno enti, Yesu ka kyerɛɛ wɔn pefee sɛ, “Lasaro awu; 15nanso mo enti, ɛyɛ me anigye sɛ na menni hɔ sɛdeɛ ɛbɛyɛ a mobɛgye adi. Momma yɛnkɔ ne nkyɛn.”\n16Toma a wɔfrɛ no Ata no ka kyerɛɛ ne mfɛfoɔ asuafoɔ no sɛ, “Momma yɛne Ɔkyerɛkyerɛfoɔ no nyinaa nkɔ na yɛne no nkɔwu.”\nLasaro Owuo Ne Ne Sie\n17Yesu duruu Betania no, na Lasaro awu ma wɔasie no ma adi nnanan. 18Ɛfiri Betania rekɔ Yerusalem no nnuru akwansini mmienu, 19na saa ɛberɛ no, na Yudafoɔ bebree aba Marta ne Maria nkyɛn sɛ wɔrebɛgyam wɔn wɔ wɔn nua no wuo no ho. 20Marta tee sɛ Yesu reba no, ɔfirii adi kɔhyiaa no, na Maria deɛ, ɔtenaa efie.\n21Marta ka kyerɛɛ Yesu sɛ, “Ao, Awurade, sɛ wowɔ ha a, anka me nua no anwu! 22Menim mpo sɛ saa ɛberɛ yi mu biribiara a wobɛbisa Onyankopɔn sɛ ɔnyɛ mma wo no, ɔbɛyɛ.”\n23Yesu ka kyerɛɛ no sɛ, “Wo nua no bɛsane anya nkwa bio.”\n24Marta buaa no sɛ, “Awurade, menim sɛ owusɔreɛ da no ɔno nso bɛsɔre.”\n25Yesu ka kyerɛɛ no sɛ, “Me na menyane awufoɔ ma wɔn nkwa. Obiara a ɔgye me di no, sɛ wawu mpo a, ɔbɛsane anya nkwa. 26Na obiara a ɔte ase na ɔgye me di no, renwu da. Wogye yei di anaa?”\n27Marta buaa sɛ, “Awurade, megye medi. Megye medi sɛ wone Kristo Agyenkwa a ɔne Onyankopɔn Ba a ɔreba ewiase no.”\nYesu Su Lasaro\n28Marta kaa saa asɛm yi wieeɛ no, ɔkɔfrɛɛ ne nua Maria de no kɔɔ kɔkoam ka kyerɛɛ no sɛ, “Ɔkyerɛkyerɛfoɔ no aba na wabisa wʼase.” 29Maria tee saa asɛm yi no, ɔyɛɛ ntɛm kɔhyiaa Yesu. 30Saa ɛberɛ no na Yesu mmɛduruu akuraa no ase hɔ. Na ɔda so wɔ faako a Marta hyiaa no hɔ no. 31Ɛberɛ a Yudafoɔ a wɔwɔ efie hɔ regyam Maria no hunuu sɛ wasɔre ɔherɛ so refiri adi no, wɔdii nʼakyi, ɛfiri sɛ, na wɔsusu sɛ ɔrekɔ da no so akɔsu.\n32Maria duruu faako a Yesu wɔ no, ɔtotoo ne nan ase kaa sɛ, “Ao, Awurade, sɛ wowɔ ha, a anka me nua no anwu.”\n33Yesu hunuu sɛ Maria ne Yudafoɔ a wɔka ne ho no resu no, ɛhaa no yie na ne werɛ hoeɛ. 34Ɔbisaa wɔn sɛ, “Ɛhe na mosiee no?”\nWɔbuaa no sɛ, “Awurade, bra na yɛnkɔkyerɛ wo.”\n36Yudafoɔ no hunuu sɛ ɔresu no, wɔkaa sɛ, “Yei kyerɛ ɔdɔ a ɔde dɔ no.”\n37Wɔn mu bi kaa sɛ, “Onipa a ɔmaa onifirani hunuu adeɛ no, monnnye nni sɛ anka ɔbɛtumi agye Lasaro nkwa anaa?”\nYesu Nyane Lasaro Firi Awufoɔ Mu\n38Asɛm a nkurɔfoɔ no kaeɛ no maa Yesu werɛ hoeɛ. Afei, ɔkɔɔ ɛda a wɔde ɛboɔ ahini ano no so. 39Yesu hyɛɛ wɔn sɛ, “Monyi ɛboɔ a ɛhini ɛda no ano no.”\nMarta a ɔyɛ owufoɔ no nuabaa no kaa sɛ, “Awurade, ɛbɛyɛ nna ɛnan ni a yɛbɛsiee no enti saa ɛberɛ yi deɛ, ɛbɔn.”\n40Yesu ka kyerɛɛ Marta sɛ, “Manka ankyerɛ wo sɛ, sɛ wogye di a wobɛhunu Onyankopɔn animuonyam?”\n41Wɔyii ɛboɔ no firii ɛda no ano. Afei, Yesu hwɛɛ ɛsoro, bɔɔ mpaeɛ sɛ, “Agya, meda wo ase sɛ wotie me. 42Menim sɛ wotie me daa nyinaa, nanso ɛsiane nnipa a wɔwɔ ha enti na mereka yei sɛdeɛ ɛbɛyɛ a, wɔbɛgye adi sɛ wo na wosomaa me.”\n43Ɔkaa yei wieeɛ no, ɔteaam denden sɛ, “Lasaro, sɔre bra!” 44Lasaro sɔre baeɛ a ntoma a wɔde kyekyeree ne nsa ne ne nan ne nʼanim no da so kyekyere no.\nYesu ka kyerɛɛ wɔn sɛ, “Monsane ne ho ntoma no na ɔnkɔ.”\nYudafoɔ Bɔ Yesu Ho Pɔ\n45Yudafoɔ a wɔbɛsraa Maria na wɔhunuu deɛ Yesu yɛeɛ no mu bebree gyee no diiɛ. 46Na wɔn mu bi nso kɔɔ Farisifoɔ no hɔ kɔkaa deɛ ɛsiiɛ no nyinaa kyerɛɛ wɔn.\n47Enti Farisifoɔ no ne asɔfoɔ mpanin no hyiaa badwafoɔ no kaa sɛ, “Ɛdeɛn na yɛnyɛ? Monhwɛ anwanwadeɛ a saa onipa yi reyɛ! 48Sɛ yɛma ɔkɔ so yɛ deɛ ɔreyɛ yi a, nnipa nyinaa bɛgye no adi na wɔadi nʼakyi. Sɛ ɛba saa a, Roma aban bɛbisa yɛn asɛm na wasɛe yɛn asɔredan ne ɔman mu yi nyinaa.”\n49Kaiafa a saa ɛberɛ no na ɔyɛ ɔsɔfopanin no kaa sɛ, “Mo deɛ, monnim hwee! 50Monnim sɛ ɛyɛ ma mo sɛ onipa baako bɛwu ama nnipa no nyinaa sene sɛ wɔbɛsɛe ɔman mu no nyinaa?”\n51Ɛmfiri ɔno ankasa ne tumi mu na ɔkaa saa asɛm yi, ɛfiri sɛ, ɛsiane sɛ na ɔyɛ ɔsɔfopanin saa ɛberɛ no enti na ɔhyɛɛ nkɔm sɛ, “Yesu bɛwu de agye mo nkwa,” 52na ɛnyɛ wɔn nko, na mmom, ɛnam yei so bɛma Onyankopɔn mma a wɔabɔ ahwete no nyinaa ano aboa, na wɔayɛ ɔman baako. 53Ɛfiri saa ɛberɛ no, Yudafoɔ mpanin no faa adwene sɛ wɔbɛkum Yesu.\n54Yei enti, Yesu anyi ne ho adi wɔ Yudea, na ɔfirii hɔ kɔɔ ɛserɛ so kuro bi a wɔfrɛ no Efraim ne nʼasuafoɔ no kɔtenaa hɔ.\n55Na Yudafoɔ Twam Afahyɛ no rebɛn enti nnipa pii fifirii wɔn nkuraaseɛ kɔɔ Yerusalem sɛ wɔrekɔdwira wɔn ho de atwɛn afahyɛ no. 56Na wɔrehwehwɛ Yesu ahunu no. Ɛno enti, wɔduruu asɔredan mu hɔ no, wɔbisabisaa wɔn ho wɔn ho sɛ, “Mogye di sɛ Yesu bɛba afahyɛ yi bi anaa?” Ebinom kaa sɛ, “Yɛnnye nni.” 57Saa ɛberɛ yi na asɔfoɔ mpanin ne Farisifoɔ no ahyɛ sɛ, sɛ obi nim baabi a Yesu wɔ a, ɔnkyerɛ na wɔnkɔkye no.\nASCB : Yohane 11


Забур 98 CARS - Nnwom 98 AKCB\n1Monto dwom foforo mma Awurade,\nefisɛ wayɛ anwonwade bebree;\nne nsa nifa ne ne basa kronkron no\nanya nkwagye ama no.\n2Awurade ama wɔahu ne nkwagye\nna wada ne trenee adi akyerɛ amanaman no.\nne ne nokware a odi kyerɛɛ Israelfo no;\nasase ano nyinaa ahu\nyɛn Nyankopɔn nkwagye.\n4Asase nyinaa mommɔ ose mma Awurade,\nmomfa nnwonto nni ahurusi;\n5Momfa sanku nto dwom mma Awurade,\nsanku ne nnwonto nnyigyei,\n6momfa torobɛnto ne adwennini mmɛn,\nnteɛ mu ahosɛpɛw so wɔ Awurade, yɛn hene no anim.\n7Momma po ne abɔde a ɛwɔ mu nyinaa nhuru so;\nasase ne wɔn a wɔte so nyinaa.\n8Momma nsubɔnten mmɔ wɔn nsam,\nmmepɔw nka mmom nto ahurusi nnwom;\n9ma wɔnto nnwom wɔ Awurade anim,\nefisɛ ɔreba abebu wiase atɛn.\nƆde trenee bebu wiase atɛn\nna ɔde pɛpɛyɛ abu nnipa atɛn.\nAKCB : Nnwom 98


Mmere a Ɛyɛ Hu Mu Asetena Ho Dadwene\nKENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bulgarian Cakchiquel (Central) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik English Estonian Ewe Fijian Finnish French Ga Garifuna Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hmong (White) Hungarian Iban Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Maya Mazatec (Huautla) Mongolian Moore Myanmar Nahuatl (Huasteca) Ndebele (Zimbabwe) Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\nASƐM A ƐDA SO | SƐNEA WOBƐDI DADWENE SO\nAsiane Ho Dadwene\nAlona ka sɛ: “Sɛ mete sɛ wɔrebɔ abɛn denneennen a, na me koma rebɔ pariparipari. Sɛ ɛba saa a, medwane kɔhyɛ baabi a etuo ntumi nka me. Nanso, sɛ mehyɛ hɔ mpo a, me koma ntɔ me yam. Sɛ mewɔ abɔnten na mete abɛn no a, ɛnde na mawu koraa efisɛ baabiara nni hɔ a mɛtumi de me ti akɔhyɛ. Bere bi a menam abɔnten a abɛn no bɔe no, mefirii ase sui na na mentumi nhome. Ɛdii nnɔnhwerew pii ansa na me koma retɔ me yam. Ankyɛ na abɛn no san bɔɔ bio.”\nNneɛma a ɛde asiane ba no, akodi yɛ mu baako pɛ. Nhwɛso bi ni, sɛ wohu sɛ w’ankasa, anaa wo dɔfo bi anya owuyare bi a, ɛbɛtumi ayɛ te sɛ nea wɔawɔ wo sekan. Ebinom nso, ehu bɛtumi ama adwendwene ahyɛ wɔn so. Ɛyɛ a wɔbisa sɛ, ‘Enti me mma anaa me nananom rebɛtena wiase a akodi, nsɛmmɔnedi, efĩ, wiem nsakrae bɔne, ne yaredɔm ahyɛ mu mã yi mu?’ Yɛbɛyɛ dɛn agyina dadwene a ɛte saa ano?\nEsiane sɛ yɛnim sɛ nneɛma bɔne tumi sisi nti, “onitefoɔ hunu mmusuo na ɔde ne ho hunta.” (Mmebusɛm 27:12) Sɛnea yɛbɔ mmɔden bɔ yɛn ho ban fi asiane ahorow ho no, saa ara nso na ɛsɛ sɛ yɛbɔ mmɔden bɔ yɛn adwene ho ban na yɛtwe yɛn ho fi nneɛma a ɛbɛtumi ahyɛ yɛn awerɛhoɔ ho. Nneɛma a yɛde gyegye yɛn ani a awudisɛm wɔ mu ne mfonini a ani yɛ nyan a wɔyi bere a wɔrema kaseɛbɔ no bɛtumi ama yɛn mma ne yɛn ankasa koma atu. Sɛ yɛanhwɛ mfonini a ɛte saa a, ɛno nkyerɛ sɛ yɛyɛ ahufo. Onyankopɔn ammɔ yɛn adwene no sɛ yɛmfa nsusu nneɛma bɔne ho. Mmom no, ɔbɔe sɛ yɛmfa nsusu ‘biribiara a ɛyɛ nokorɛ, ɛtene, ɛho teɛ, na ɛyɛ fɛ’ ho. Sɛ yɛyɛ saa a, “asomdwoeɛ Nyankopɔn” no bɛma yɛanya asomdwoeɛ ne akomatɔyam.—Filipifoɔ 4:8, 9.\nMPAEBƆ SO WƆ MFASO\nGyidi ankasa boa yɛn ma yɛtumi gyina dadwene ano. Bible hyɛ yɛn nkuran sɛ, ‘yɛnwɛn mma mpaebɔ.’ (1 Petro 4:7) Yɛbɛtumi abɔ mpae asrɛ Onyankopɔn sɛ ɔmmoa yɛn, na ɔmma yɛn nyansa ne akokoduru mfa nnyina tebea biara ano, na yɛwɔ ahotoso sɛ ‘ɔbɛtie biribiara a yɛbisa no’ no.—1 Yohane 5:15.\nƆne ne kunu Avi\nBible kyerɛ sɛ Satan ne “wiase yi sodifoɔ” na ɛnyɛ Onyankopɔn. Ɛsan ka sɛ, “wiase nyinaa da ɔbɔnefoɔ no tumi mu.” (Yohane 12:31; 1 Yohane 5:19) Enti bere a na Yesu rekyerɛ sɛnea yɛbɛbɔ mpae no, ɔkaa no tẽẽ sɛ: “Gye yɛn firi ɔbɔnefoɔ no nsam.” (Mateo 6:13) Alona ka sɛ: “Bere biara a mɛte abɛn no, mebɔ Yehowa mpae sɛ ɔmmoa me na ehu ammunkam me so. Afei nso, me kunu tumi frɛ me ma yɛbom bɔ mpae. Mpaebɔ boa me paa.” Wei ne nea Bible ka no hyia. Ɛka sɛ: “Yehowa bɛn wɔn a wɔfrɛ no nyinaa, wɔn a wɔfrɛ no nokorɛdie mu no.”—Dwom 145:18.\nANIDASO A YƐWƆ DAAKYE\nWɔ Yesu Bepɔw so Asɛnka mu no, ɔkyerɛɛ n’akyidifo no sɛ wɔmmɔ mpae sɛ: “W’ahennie mmra.” (Mateo 6:10) Onyankopɔn Ahenni no bɛyi biribi bɔne biara a ɛde adwendwene ba yɛn so no afi hɔ koraa. Onyankopɔn nam Yesu, “Asomdwoeɛ Hene” no so bɛma ‘akodie agyae akɔsi asase ano.’ (Yesaia 9:6; Dwom 46:9) ‘Onyankopɔn bɛbu atɛn aman pii mu. Ɔman bi rentwe nkrantɛ ɔman foforɔ so, na wɔrensua akodie bio. Na obiara renyi wɔn hu.’ (Mika 4:3, 4) Mmusua a wɔwɔ anigye bɛsisi “adan atena mu na wɔayeyɛ bobe nturo adi mu aba.” (Yesaia 65:21) “Na ɔmanfoɔ no mu biara renka sɛ: ‘Meyare.’”—Yesaia 33:24.\nƐnnɛ, sɛ yɛhwɛ yɛn ho so yie sɛ dɛn mpo a, ɛnyɛ bere nyinaa na yɛbɛtumi abɔ yɛn ho ban afi asiane ho. Biribi a ‘yɛnhwɛ kwan’ anaa asiane bɛtumi ato yɛn bere biara. (Ɔsɛnkafoɔ 9:11) Ɛfiri tete na akodi, awudisɛm, ne yareɛ ama nnipa pa pii awuwu. Anidaso bɛn na ɛwɔ hɔ ma nnipa a wɔte saa no?\nNnipa mpempem pii awuwu a Onyankopɔn nko ara na ɔnim wɔn dodow, na ɔbɛnyane wɔn aba nkwa mu bio. Seesei deɛ wɔn nyinaa ada wɔ Onyankopɔn nkaeɛ mu kɔsi da a ‘wɔn a wɔwɔ nkaeɛ ada mu nyinaa bɛfiri adi.’ (Yohane 5:28, 29) Bible ka owusɔre ho asɛm, na ɛma yɛn awerɛhyem sɛ: “Yɛwɔ saa anidasoɔ yi sɛ ɔkra sɛkyɛ a ɛtim hɔ na ɛyɛ pintinn.” (Hebrifoɔ 6:19) Na Onyankopɔn ‘anyane Yesu afiri awufoɔ mu de ayɛ nnyinasodeɛ ama nnipa nyinaa.’—Asomafoɔ Nnwuma 17:31.\nSeesei deɛ, wɔn a wɔrebɔ mmɔden sɛ wɔbɛyɛ Onyankopɔn apɛde mpo no, adwendwene bɛtumi ahyɛ wɔn so. Paul, Janet, ne Alona de nyansa yɛɛ adwuma, wɔbɛn Onyankopɔn wɔ mpaebɔ mu, na daakye ho anidaso a Bible ka ho asɛm mu gyidi a wɔwɔ no aboa wɔn ma wɔatumi agyina dadwene ano. “Onyankopɔn a ɔma anidasoɔ no mfa gye a mogye die so mma anigyeɛ ne asomdwoeɛ nyinaa nyɛ mo mã” sɛnea ɔyɛ maa wɔn no.—Romafoɔ 15:13.\nƐhia sɛ Mekɔhu Dɔkota Anaa?\nSɛ woyɛ nea wobɛtumi biara nanso dadwene da so ara reteetee wo a, ebia ɛbɛyɛ papa sɛ wobɛkɔ akɔhu dɔkota. Sɛ dadwene ahyɛ wo so araa ma woyɛ ho hwee na ɛnyɛ yie a, ɛnde ɛbɛtumi aba sɛ ɛyɛ ɔhaw foforo bi. Ɛba saa a, dɔkota a ɔrehwɛ wo no bɛtumi ayɛ wo nipadua mu nhwehwɛmu. Nea enti a ɛte saa ne sɛ ɛtɔ mmere bi a, yareɛ na ɛma adwendwene hyɛ obi so. Sɛ ɔnya yɛ nhwehwɛmu no wie a, afei ɔbɛtumi aboa ma woahu nea ɛsɛ sɛ woyɛ. *\n^ nky. 16 Ɔwɛn-Aban nkamfo aduruyɛ biara nkyerɛ. Ɛsɛ sɛ Kristofo hwɛ hu sɛ ayaresa biara a wɔbɛhwehwɛ no ne Bible nnyinasosɛm ahorow hyia. Afei nso, hwɛ asɛm a wɔato din “Sɛnea Wɔbɛboa Wɔn a Wɔwɔ Nkate Mu Yare” a ɛwɔ April 2012 Nyan! mu no. Ɛwɔ Intanɛt so wɔ www.jw.org/tw.\nHena Paa na Ɔde Ɔko ne Amanehunu Ba?\nƆkwan bɛn so na Bible no ma yehu sɛ ɔko bi a ɛbaa soro no, ɛne wiase ko ne amanehunu wɔ twaka?


Hosea 5 APSD-CEB - Hosea 5 ASCB\nAtemmuo A Ɛtia Israel\n1“Montie mo asɔfoɔ!\nMonhyɛ yei nso, mo Israelfoɔ!\nMonyɛ aso, Ao adehyefie!\nSaa atemmuo yi tia mo:\nMoayɛ afidie wɔ Mispa,\nne asau a wɔagu no Tabor so.\n2Atuatefoɔ adɔ mogyahwiegu mu asukɔ.\nMɛtwe wɔn nyinaa aso.\n3Menim Efraim ho nsɛm nyinaa;\nwɔmfaa Israel nhintaa me.\nEfraim, seesei deɛ wobɔ adwaman;\nna Israel aprɔ.\n4“Wɔn nneyɛeɛ mma wɔn ɛkwan\nmma wɔnkɔ Onyankopɔn nkyɛn.\nAdwamammɔ honhom wɔ wɔn akoma mu;\nwɔnnye Awurade nto mu.\n5Israel ahantan di tia no.\nIsraelfoɔ, mpo Efraim suntisunti wɔ wɔn amumuyɛ mu;\nYuda nso ne wɔn sunti saa ara.\n6Sɛ wɔne wɔn nnwan ne wɔn anantwie\nkɔhwehwɛ Awurade a\nɛfiri sɛ, watwe ne ho afiri wɔn ho.\n7Wɔanni Awurade nokorɛ.\nWɔwowoo adwamam mma.\nAfei wɔn Bosome Foforɔ Afahyɛ\nbɛsɛe wɔn ne wɔn nsase.\n8“Hyɛn totorobɛnto no wɔ Gibea.\nHyɛn abɛn no wɔ Rama.\nMomma ɔko nteam so wɔ Bet Awen;\nAo, Benyamin akofoɔ, monsɔre nni anim.\nwɔ akontabuo da.\nIsrael mmusuakuo no mu no\nmepae mu ka deɛ ɛwom.\n10Yuda sodifoɔ no te sɛ\nwɔn a wɔyiyi ahyeɛso aboɔ.\nMɛhwie mʼabufuo agu wɔn so\nte sɛ nsuyire.\n11Wɔhyɛ Efraim so,\nwɔtiatia ne so wɔ atemmuo mu,\nwasi nʼadwene pi sɛ ɔbɛdi ahoni akyi.\n12Mɛyɛ sɛ nweweboa ama Efraim\nna mayɛ Yudafoɔ sɛ dua a aporɔ.\n13“Ɛberɛ a Efraim hunuu ne yadeɛ,\nna Yuda nso hunuu nʼakuro no,\nEfraim de nʼani kyerɛɛ Asiria.\nƆsoma kɔɔ ɔhene kɛseɛ no hɔ kɔpɛɛ mmoa.\nNanso wantumi ansa no yadeɛ,\nna akuro no nso anwuwu.\n14Enti mɛyɛ sɛ gyata ama Efraim\nna mayɛ sɛ gyata hoɔdenfoɔ ama Yuda.\nMɛtete wɔn mu nkete nkete, na makɔ;\nMɛsoa wɔn akɔ, na obiara rentumi nnye wɔn.\n15Afei, mɛsane akɔ me nkyi\nkɔsi sɛ wobɛnya ahonu.\nNa wɔbɛhwehwɛ mʼakyiri ɛkwan;\nwɔn awerɛhoɔ mu, wɔbɛhwehwɛ me anibereɛ so.”\nASCB : Hosea 5


Atiridii - Wikipedia\nAtiridii yɛ yare bi a ɛfa ntomtom so na ɛba, na etumi kyere nnipa ne mmoa afoforo a nea ɛde ba ne mmoa nketenkete bi a wɔfrɛ wɔn protozoans. Atiridii kyere obi a, onii no ho yɛ hyew, ɔte nka sɛ w'abrɛ, ɔfefe, anaa onya tipae. Sɛ ɛmu yɛ den a, ɛbetumi ama nea wɔfrɛ no Jaundice, twitwahwe, ne owu mpo. Yare no name ntomtom ka so na ɛba, na efi ase fi bɛyɛ nna du kosi nna dunnum. Sɛ obi nya Atiridii na woansa ne ho yare yiye a, ebetumi asan aba biom bere kɔ so no Sɛ obi nyaa bi na ɛnkyɛe a, sɛ Atiridii no kye no a, ano renyɛ den te sɛ kan no. Sɛ obi nyaa Atiridii no akyɛ de a, sɛ ebi kye no a, emu betumi ayɛ den paa.\nNea ɛbɛboa na obi ntumi nya saa yare yi ɛne sɛ ɔbɛda ntontom adan mu, ɔde nku a ɛpam ntontom bɛsra, ne akwan ahorow so te sɛ, ntontom aduru a wɔde bɛpete wɔn dan mu na woato nsunsu a ɛtataa mmeae a ɛbenbɛn. Nnuru pii wɔhɔ a ɛboa ma obi nya atiridii wɔ mmeae a abu so mpo. Nnuru bi te sɛ sulfadoxine/pyrimethamine yɛ ma mmofra nkumaa ne afei apenfo a wonyinsɛn nkyɛe pii. Ɛnfa ho mmɔden biara no, wontumi nyaa atiridii ano aduro koro pɛ a ɛbɛma obi ntumi nya saa yare no.  Ɔkwan a ɛfata paa a obi bɛfa so asa ne ho yare ne sɛ ɔbɛnom atiridii-kotia nnuru a ebi ne artemisinin. Aduru a ɛtɔ so mmienu bi ne mefloɛuine, lumefantrine, anaa sulfaxoxine/pyrimethamine. Quinine nso sɛ wode ka doɔycycline ho a, wobetumi de asi artemisinin anan mu. Ɛho hia paa sɛ, wɔ mmeae a atiridii tumi nya nkurɔfo paa no, wobɛbɔ mmɔden sɛ wobɛhwɛ sɛ ɛyɛ ampa sɛ atiridii na akye onipa bi, ansa na woama no nnuru, efisɛ, atiridii mmoawa no aso ayɛ den na mpo, ebi wɔ hɔ a, aduru biara kɛkɛ ntumi wɔn. Mmeae bi te sɛ Southeast Asia no, atiridii aduru te sɛ artemisinin mpo nyɛ adwuma sɛ mpo obi nom a.\n1 Nea Ɛma yehu sɛ obi anya atiridii\n2 Sɛnea wobɛkwati Atiridii\n2.1 Mosquito control\nNea Ɛma yehu sɛ obi anya atiridiiEdit\nNeɛ ɛma obi hu sɛ woanya atiridii no tumi fi ase bɛyɛ nna 8-25 ntam; nanso, ebetumi ayi ne ho adi akyiri wɔ wɔn a wɔtaa fa nnuru a wode si atiridii ano kwan no. Sɛ ɛrefi ase a, ɛda ne ho adi te sɛ obi a woanya ti yare na ne hwene mu fi nsu;, na mpo ebetumi asɛ yare ahorow te sɛ septicemia, gastroenteritis, and viral diseases. Emu bi ne, tipae, ahowosow, apɔwsoapɔwso yaw, afefe, mogya so tew, ne how yɛ hyew, ne ade tɔ obi so\nAde biako a wɔde hyɛ no nsow sɛ obi anya atiridii ne sɛ ne ho yɛ hyew prɛko pɛ, a ahopopo di akyiri. Afei ɔte nka sɛ ahuhuro de no.\nEyi betumi asi, sɛ onii no atiridii mu yɛ den paa a, ebia nna kakra akyi\nAtiridii ho nsunsuanso nyɛ koraa. Neɛ ɛka ho bi ne obi home a ɛho ba asɛm. Eyi tumi si wɔ mpanyinfo bɛyɛ ɔha mu nkyem 25, ne wɔ mmofra mu no, ɔha mu nkyem 40.\nAtiridii wɔ abaatan mu ka ho bi na apenfo tumi pɔn wɔn mma wɔ awo mu, anaa mmofra no wu wɔ wɔn wo akyi pɛɛ, anaa mpo nyinsɛn a ɛsɛe, anaa mmofra a wɔbɛwo wɔn na wosua.\nSɛnea wobɛkwati AtiridiiEdit\nNtontom a wɔfrɛ no Anopheles stephensi mosquito shortly after obtaining blood from a human (the droplet of blood is expelled as a surplus). This mosquito is a vector of malaria, and mosquito control is an effective way of reducing its incidence.\nAkwan ahorow a wobetumi afa so akwati atiridii ne aduru a wobɛnom so, na woatwe wo ho afi ntontom a wɔbɛka wo so. Wɔnni aduru biara a wonom a ɛremma wonya atiridii. Sɛ nnipa bebree te baabi a, etumi ma ntontom dɔɔso, na ɛno tumi ma atiridii tumi nya nkɔanim. Sɛ obi wɔ yare yi bi a, na ntontom ka no a, na woagye atiridii no afi onii no hɔ de akɔma obi foforo. Sɛ wotumi kwati saa nneɛma yi a, ɛbɛma kakrakakra, atiridii ase atu afi America atifi fam, Europa, ne Apue Mfimfini mmeae bi. Nanso agye sɛ wotu atiridii mmoawa no fi wiase nyinaa, ɛnte saa, ɛbere kɔ so no, ɛbɛsan aba biom. Wɔ mmea bi a nnipa akyere so no, ɛbɛyɛ den sɛ wobetu atiridii ase efisɛ wɔ bere a nnipa redɔɔso wɔ baabi no, na ɛrema atiridii ase tu ayɛ den.\nSɛ obi bɔ ne ho ban fi atiridii ho a, saa yɛ sen sɛ obi bɛko atia atiridii no wɔ bere a woanya bi. Nea ehia kɛse no bi ne sɛ wɔbɛtrɛw mu adu akyiri wɔ mmeae a ohia abu so wɔ hɔ. There is a wide difference in the costs of control (i.e. maintenance of low endemicity) and elimination programs between countries.\nWɔ mmeae a atiridii wɔ no, mmofra a wonnuu mfe anum mogya so taa tew, asiane atiridii yare no nti. Sɛ wɔma mmofra a wɔwɔ mmeae a ɛte saa no nnuru a ɛboa ma wonya mogya a, ɛnkyɛ na wɔn ho ayɛ den, na ɛboa ma ɛho renhia sɛ wode oyarefo no bɛkɔ ayeresabea mpo.\nOwura bi spray kerosene oil wɔ nsu bi a ɛtaa Panama Canal Zone wɔ 1912 mu\nAde biako a wɔde tew atiridii yare no so ne sɛ wosi kwan ma ntomtom no bɛkɔ so ayɛ bebree. Obi pɛ sɛ ɔbɔ ne ho ban a, wotum ne aduru bi a wɔfrɛ no DEET anaa picaridin di dwuma. Ntoma a wɔda mu na ɛbɔ obi ho ban wɔ atiridii ho ne ɔkwan biako na wɔkyerɛ sɛ ɛbɔ adwuma paa. Obi nya atiridii pɛ, na wohu sɛ woanya bi a, aduru a wɔfrɛ no artemisinin-based combination therapies (ACTs) tumi boa nso.\nNtomtom net a woayɛ a obi bɛda mu.\nNtomtom net boa pam ntomtom fi nnipa ho, bere a wɔada no. Wɔtaa hyɛ saa net yi aduru, sɛnea sɛ ntomtom no ho ka pɛ a, na akum no. Nea wɔahyɛ no aduro no, wɔkyerɛ sɛ ɛso wɔ mfaso mpɛn abien sen nea enni bi no. Wɔ afe 2000 kosi 2008 mfe mu no, wɔkyerɛ sɛ ntomtom ntama a woahyɛ no aduru no gyee mmofra bɛboro 250,000 wɔ Africa Atɔe fam nkoaa. Mfie ɔha mu nkyem dummiensa biara wɔ ntomtom ntama a woahyɛ no aduru no bi wɔ Africa Atɔe fam, sɛ wɔbɛka a.\nAmaneɛbɔ pii kyerɛ sɛ, nɛa wɔahyɛ no aduru no di boa pii wɔ ntomtom a obi bɔ ne ho ban fi ho no.\n↑ Fairhurst RM, Wellems TE (2010).\nRetrieved from "https://ak.wikipedia.org/w/index.php?title=Atiridii&oldid=28130"\nLast edited on 10 Ɔbenem 2022, at 18:19


Atemmu Da—Ɛyɛ Dɛn? - Yehowa Adansefo Intanɛt Dwumadibea\nSƐ WƆKA atemmu da ho asɛm a, mfonini bɛn na ɛba w’adwenem? Nnipa pii susuw sɛ wɔde akra ɔpepepem pii bɛba Onyankopɔn ahengua anim mmiako mmiako na wɔabu obiara atɛn wɔ hɔ. Wosusuw sɛ wɔbɛma ebinom akogye wɔn ani wɔ soro, na wobebu afoforo fɔ na wɔakɔyɛ wɔn ayayade daa. Nanso, Bible ka saa bere yi ho asɛm wɔ ɔkwan foforo so koraa. Onyankopɔn Asɛm ka ho asɛm sɛ ɛnyɛ bere a ɛyɛ hu koraa, na mmom ɛyɛ bere a anidaso wom, na wɔbɛyɛ nneɛma nyinaa foforo.\nYɛkenkan sɛnea ɔsomafo Yohane ka Atemmu Da ho asɛm wɔ Adiyisɛm 20:11, 12 sɛ: “Mihuu ahengua kɛse fitaa bi ne nea ɔte so no. Asase ne ɔsoro guan fii n’anim, na wɔannya baabiara amma wɔn. Na mihuu awufo, akɛse ne nketewa, sɛ wogyinagyina ahengua no anim, na wobuebuee nhoma mmobɔwee mu. Na wobuee nhoma foforo mu; ɛno ne nkwa nhoma no. Na wɔde nsɛm a wɔakyerɛw wɔ nhoma ahorow no mu no buu awufo no atɛn sɛnea wɔn nnwuma te.” Hena ne Ɔtemmufo a wɔka ne ho asɛm wɔ ha yi?\nYehowa Nyankopɔn ne adesamma Temmufo a ɔsen biara. Nanso, ɔde atemmu adwuma no ankasa ahyɛ obi foforo nsa. Sɛnea Asomafo Nnwuma 17:31 kyerɛ no, ɔsomafo Paulo kae sɛ Onyankopɔn ‘ayi da bi asi hɔ a wabɔ ne tirim sɛ ɔnam ɔbarima bi a wapaw no so bebu asase atɛn wɔ trenee mu.’ Ɔtemmufo a wapaw no yi ne Yesu Kristo a wɔanyan no no. (Yohane 5:22) Nanso, bere bɛn na Atemmu Da no befi ase? Na ebedi bere tenten ahe?\nAdiyisɛm nhoma no kyerɛ sɛ Atemmu Da no befi ase wɔ Harmagedon akyi, bere a wɔasɛe Satan nneɛma a ɛwɔ asase so no.* (Adiyisɛm 16:14, 16; 19:19-20:3) Wɔ Harmagedon akyi no, wɔde Satan ne n’adaemone begu afiase wɔ amoa donkudonku bi mu mfirihyia apem. Saa bere no, nnipa 144,000 no bɛyɛ atemmufo na wɔne ‘Kristo bedi ade mfirihyia apem’ wɔ soro. (Adiyisɛm 14:1-3; 20:1-4; Romafo 8:17) Atemmu Da nyɛ nnɔnhwerew 24 ade bi a wɔbɛyɛ no ahoɔhare so. Ebedi mfirihyia apem.\nWɔ saa mfirihyia apem no mu no, Yesu Kristo ‘bebu ateasefo ne awufo atɛn.’ (2 Timoteo 4:1) “Ateasefo” no bɛyɛ “nnipakuw kɛse” a wobetwa Harmagedon no. (Adiyisɛm 7:9-17) Ɔsomafo Yohane hui nso sɛ ‘awufo gyinagyina atemmu agua no anim.’ Sɛnea Yesu hyɛɛ bɔ no, “wɔn a wɔwɔ nkae ada mu nyinaa” nam owusɔre so “bɛte [Kristo] nne na wɔafi adi.” (Yohane 5:28, 29; Asomafo Nnwuma 24:15) Nanso, dɛn so na wobegyina abu nnipa nyinaa atɛn?\nSɛnea ɔsomafo Yohane hui wɔ anisoadehu mu no, “wobuebuee nhoma mmobɔwee mu,” na “wɔde nsɛm a wɔakyerɛw wɔ nhoma ahorow no mu no buu awufo no atɛn sɛnea wɔn nnwuma te.” So nnipa no kan asetram nneyɛe ho nsɛm na ɛwɔ saa nhoma mmobɔwee yi mu? Dabi, wɔrennyina nea nnipa no yɛe ansa na wɔrewu so mmu wɔn atɛn. Yɛyɛ dɛn hu sɛ saa na ɛte? Bible ka sɛ: “Nea wawu no, wɔabu no bem afi ne bɔne ho.” (Romafo 6:7) Enti wɔde wɔn a wobenyan wɔn aba nkwa mu no bɔne dedaw a wɔyɛe no nyinaa bɛkyɛ wɔn. Ne saa nti, ɛbɛyɛ sɛ nhoma mmobɔwee no yɛ ahwehwɛde foforo a Onyankopɔn de bɛma. Sɛ wɔn a wobetwa Harmagedon no ne wɔn a wobenyan wɔn no nyinaa bɛtra ase daa a, ebehia sɛ wodi Onyankopɔn ahyɛde ahorow, a ahwehwɛde foforo biara a ebia Yehowa de bɛma wɔ mfirihyia apem no mu ka ho so. Enti, wobegyina nea obiara bɛyɛ wɔ Atemmu Da no mu so na ebebu no atɛn.\nAtemmu Da no bɛma nnipa ɔpepepem pii anya hokwan a edi kan koraa asua Onyankopɔn apɛde na wɔayɛ. Eyi kyerɛ sɛ nkyerɛkyerɛ adwuma kɛse bi bɛkɔ so. Nokwarem no, ‘wiasefo besua trenee.’ (Yesaia 26:9) Nanso, ɛnyɛ nnipa nyinaa na wɔbɛpɛ sɛ wɔyɛ Onyankopɔn apɛde. Yesaia 26:10 ka sɛ: “Wɔdom ɔbɔnefo a, onsua trenee; nsɛntrenee asase so na odi amumɔyɛsɛm, na onhu [Yehowa, NW ] kɛseyɛ.” Wɔbɛsɛe abɔnefo a wɔte saa no koraa Atemmu Da no.—Yesaia 65:20.\nEbedu Atemmu Da no awiei no na nnipa a wɔanya wɔn ti adidi mu no ‘anya nkwa’ ma wɔabɛyɛ pɛ. (Adiyisɛm 20:5) Enti wɔbɛsan de adesamma aba pɛyɛ mu bio wɔ Atemmu Da no mu. (1 Korintofo 15:24-28) Afei sɔhwɛ a etwa to koraa no bɛba. Wobeyi Satan afi afiase na wɔama no kwan ma wabɛdaadaa adesamma nea etwa to koraa. (Adiyisɛm 20:3, 7-10) Wɔn a wɔremma Ɔbonsam nnaadaa wɔn no behu Bible bɔhyɛ yi mmamu ankasa: “Treneefo benya asase no adi, na wɔatra so daapem.” (Dwom 37:29) Yiw, Atemmu Da no bɛyɛ nhyira ama adesamma anokwafo nyinaa!\n* Sɛ wopɛ Harmagedon ho nsɛm a, hwɛ Insight on the Scriptures Po 1, kratafa 594-5, 1037-8, ne Som Nokware Nyankopɔn Koro No ti 20; Yehowa Adansefo na atintim nhoma abien no nyinaa.


Daniel 7 | Intanɛt so Bible | Wiase Foforɔ Nkyerɛaseɛ\n7 Babilon hene Belsasar+ afe a edi kan mu no, Daniel soo dae, na onyaa anisoadehu wɔ ne mpa so.+ Saa bere no, ɔkyerɛw ɔdae no too hɔ.+ Ɔkaa asɛm no nyinaa. 2 Daniel kae sɛ: “Mihui m’anisoadehu mu anadwo, na hwɛ! ɔsoro mframa+ anan no bɛhwanyan ɛpo kɛse no.+ 3 Na mmoa akɛse anan+ pue fii ɛpo+ no mu bae; ɛsono oyi, na ɛsono oyi.+ 4 “Nea odi kan no te sɛ gyata,+ na ɔwɔ ɔkɔre+ ntaban. Mehwɛe ara kosii sɛ wotutuu ne ntaban no, na wɔmaa no so fii fam,+ na wɔma ogyinaa anan abien so sɛ onipa, na wɔmaa no onipa koma.+ 5 “Na hwɛ! aboa foforo a ɔto so abien a ɔte sɛ osisi ni.+ Ogyina hɔ tɔ kɔ ɔfã biako,+ na mparow abiɛsa hyɛ n’anom wɔ ne sẽ ntam, na wɔka kyerɛɛ no sɛ, ‘Sɔre di nam bebree.’+ 6 “Eyi akyi no, mehwɛe ara, na hwɛ! aboa foforo ni. Ɔte sɛ ɔsebɔ,+ na ɔwɔ anomaa ntaban anan wɔ n’akyi. Aboa no wɔ ti anan,+ na wɔmaa no tumi. 7 “Eyi akyi no, mehwɛe ara anadwo anisoadehu no mu, na hwɛ! aboa a ɔto so anan ni. Ne ho yɛ hu ne nwonwa na ɔwɔ ahoɔden boro so.+ Ɔwɔ dade sẽ akɛse. Ɔmemene bubu nneɛma mu, na nkae no, ɔde ne nan tiatia so. Ɛsono no koraa wɔ mmoa a wodii n’anim no nyinaa ho, na ɔwɔ mmɛn du.+ 8 Meredwinnwen mmɛn no ho no, hwɛ, abɛn ketewa foforo puei ɛnonom ntam,+ na kan mmɛn no mu abiɛsa ase tutui wɔ n’anim. Na hwɛ, aniwa a ɛte sɛ onipa aniwa ne ano a ɛkeka nsɛnkɛse+ wɔ abɛn no ho. 9 “Mehwɛe ara kosii sɛ wosisii agua,+ na Nea ne nna akyɛ+ no bɛtenaa ase. N’atade yɛ fitaa sɛ sukyerɛmma,+ na ne ti nhwi te sɛ oguanten nhwi fitafita.+ N’agua yɛ ogyaframa ara nko,+ na ne ntwahonan yɛ ogya a ɛrefram.+ 10 Ogya te sɛ asubɔnten sen fi n’anim ba.+ Mpempem som no,+ na mpem du ahorow mpem du gyinagyina n’anim.+ Wɔtenaa ase sɛ wɔrebu atɛn,+ na wobuebuee nhoma mu. 11 “Saa bere no, nsɛnkɛse a abɛn no kekae nti,+ mehwɛe ara. Mehwɛe ara kosii sɛ wokum aboa no, na wɔsɛee ne honam, na wɔde maa ogya a ɛrefram no.+ 12 Na mmoa a aka no nso,+ wogyee wɔn tumi, nanso wɔmaa wɔn bere ne dɔn+ a wɔn nkwa nna nkodu. 13 “Mehwɛe ara, anadwo anisoadehu no mu, na hwɛ, obi a ɔte sɛ onipa ba+ nam ɔsoro mununkum+ mu reba. Oduu Nea ne nna akyɛ+ no nkyɛn, na wɔma ɔbɛn n’anim.+ 14 Ɔno na wɔde tumi+ ne anuonyam+ ne ahenni+ maa no sɛ aman, nkurɔfo ne kasa horow nyinaa nsom no.+ Ne tumi yɛ daa tumi a ɛrentwam da, na n’ahenni yɛ nea wɔrensɛe no da.+ 15 “Me, Daniel, ɛno nti me honhom botowee me mu, na anisoadehu no ma misuroe.+ 16 Mitwiw bɛn wɔn a wogyina hɔ no biako, na mibisaa no na ama mahu eyi nyinaa mu yiye.+ Ɔka kyerɛɛ me, na ɔma mihuu nneɛma no nkyerɛase sɛ, 17 “‘Mmoa akɛse yi, esiane sɛ wɔyɛ anan nti,+ ahene baanan na wobefi asase so asɔre agyina.+ 18 Nanso Opumpuni+ no akronkronfo+ benya ahenni no, na wɔafa ahenni+ no daa afebɔɔ.’ 19 “Na aboa a ɔto so anan a ɛsono ɔno koraa wɔ wɔn a aka nyinaa ho a ne ho yɛ hu boro so na ne sẽ yɛ dade na n’awerɛw yɛ kɔbere a ɔmemene bubu nneɛma mu de ne nan tiatia nkae so no,+ mepɛe sɛ mete ne ho asɛm no ase; 20 ne afei ne ti so mmɛn du+ ne abɛn foforo+ a epuei a abiɛsa tutui wɔ n’anim,+ abɛn a ɛwɔ aniwa ne ano a ɛkeka nsɛnkɛse+ a wohwɛ a, ɛso sen nea aka no. 21 “Mehwɛe ara, na hwɛ, saa abɛn no ne akronkronfo no dii ako, na etumii wɔn,+ 22 kosii sɛ Nea ne nna akyɛ+ no bae, na wobuu atɛn maa Opumpuni no akronkronfo,+ na ɛbere dui ma akronkronfo no faa ahenni no.+ 23 “Ɔkae sɛ, ‘Aboa a ɔto so anan no bɛyɛ ahenni a ɛto so anan a ɛbɛsɔre asase so, na ɛbɛsono ɛno koraa wɔ ahenni a aka nyinaa ho, na ɛbɛmene asase nyinaa atiatia so abubu no.+ 24 Na mmɛn du no, ahenni no ara mu na ahene du bɛsɔre,+ na wɔn akyi no ɔfoforo bi bɛsɔre, na ɛbɛsono ɔno ne wɔn a wodii kan no,+ na ɔbɛbrɛ ahene baasa ase.+ 25 Na ɔbɛkeka nsɛm atia Ɔsorosoroni no,+ na ɔbɛhaw Opumpuni no akronkronfo.+ Ɔbɛbɔ ne tirim sɛ ɔbɛdan mmere+ ne mmara,+ na wɔde wɔn bɛhyɛ ne nsa, ɛbere ne mmere ne bere fã.*+ 26 Na wɔtenaa ase sɛ wɔrebu atɛn,+ na wogyee ne nsam tumi, na wɔsɛee no ma ɔsɛee koraa.+ 27 “‘Na wɔde ɔsoro nyinaa ase ahenni ne tumi ne kɛseyɛ maa Opumpuni no akronkronfo man no.+ Wɔn ahenni yɛ daa ahenni,+ na tumidi nyinaa bɛsom wɔn atie wɔn.’+ 28 “Ɛha na nsɛm no si. Na me Daniel, me tirim nsusuwii bɔɔ me hu pii, na m’anim sakrae, nanso asɛm no de, mede siee me koma mu.”+\n^ Nnipa pii te eyi ase sɛ: “bere, mmere abien, ne bere fã,” kyerɛ sɛ, mmere abiɛsa ne fã


German Nhomasua - Wikipedia\nNea ɛkyerɛ nhomasua ahorow ewɔ German sukuu nyinaa mu\nNhomasua wɔ German nkurow ahorow asɛyɛde (Länder), na German aban nso di dwuma kakra nso de boa. Kindagaten (mmɔfra mfiase sukuu) nhomasua a wopɛ a na wokɔ wɔ hɔ ma abɔfra biara a woadi mfeɛ baako ne nsia ntam, efi hɔ a, sukuu kɔ yɛ nhyɛ. Nhyehyɛe no da nso wɔ German efisɛ ɛsono German kurow (asaase) biara ne ne nhomasua nhyehyɛe. Mmofra no pii kɔ Grundschule (fapem anaa mfiase sukuu) mfeɛ nnan fi mfe nsia kɔsi mfeɛ nkron.\nGerman ntoasoɔ sukuu gu ɛfa ahorow mmienu, ntoasoɔ ketewa ne ntoasoɔ kɛseɛ. German ketewa anaa mfiase ntoasoɔ sukuu ma mfiase sukuu nimdeɛ na ɛboa siesie wɔn ma soro ntoasoɔ sukuu. Ntoasoɔ sukuu akɛseɛ no ma nsaano nnwuma ho nteteeɛ ne nimdeɛ.\nGerman ntoasoɔ sukuu no gu nkyekyɛmu nnum. Gymnasium no siesie adesuafoɔ no ma sukuupɔn na wɔde Abitur nsɔhwɛ no atwatoɔ, bere a wɔwɔ gyinapɛn 13. Ɛfi afe 2015 kosi 2018, sukuu nsakraeɛ ahorow a ɛde G8 ma sukuufo de\nYɛ yi fii "https://tw.wikipedia.org/w/index.php?title=German_Nhomasua&oldid=59197"\nNsesae ba kratafa yi so da 31 Ɔpɛpɔn 2022, mmere 13:16.


ኢያሱ 22 NASV – Yosua 22 ASCB | Biblica\nኢያሱ 22 NASV – Yosua 22 ASCB\nApueeɛ Fam Mmusuakuo No Sane Ba Efie\n1Afei, Yosua frɛɛ Ruben ne Gad mmusuakuo ne Manase abusuakuo fa no nyinaa. 2Ɔka kyerɛɛ wɔn sɛ, “Moayɛ sɛdeɛ Mose, Awurade ɔsomfoɔ hyɛɛ mo sɛ monyɛ no na moadi ɔhyɛ asɛm biara a mehyɛ maa mo no so. 3Ɛwom sɛ dwumadie no agye berɛ tenten bi deɛ, nanso moampa mmusuakuo a aka no akyi. Moato mo bo ase adi mmara a Awurade, mo Onyankopɔn hyɛ maa mo no so de abɛsi ɛnnɛ. 4Na seesei Awurade, mo Onyankopɔn ama mmusuakuo a aka no ahomegyeɛ sɛdeɛ ɔhyɛɛ wɔn bɔ no. Enti, monkɔ mo nkyi wɔ asase a Mose, Awurade ɔsomfoɔ no de maa mo wɔ Asubɔnten Yordan apueeɛ fam no so. 5Monhwɛ yie na monni mmara a Mose hyɛ maa mo no so. Monnɔ Awurade, mo Onyankopɔn. Monnante nʼakwan nyinaa so, monni nʼahyɛdeɛ so, monni no nokorɛ na momfa mo akoma nyinaa ne mo kra nyinaa nsom no.”\n6Na Yosua hyiraa wɔn, gyaa wɔn kwan ma wɔkɔɔ fie. 7Mose de Basan asase a ɛwɔ Yordan apueeɛ fam no maa Manase abusuakuo fa no. Abusuakuo no fa a aka no nso, wɔde asase no fa a ɛda Yordan atɔeɛ fam no maa wɔn. Yosua regya wɔn kwan no, ɔhyiraa wɔn, 8kaa sɛ, “Agyapadeɛ bebrebe a moanya afiri mo atamfoɔ nkyɛn no, mo ne mo abusuafoɔ a wɔwɔ fie no nkyɛ. Anantwie dodoɔ ne nnwan bebrebe no, mo dwetɛ ne sikakɔkɔɔ, mo kɔbere mfrafraeɛ, dadeɛ ne aduradeɛ no nyinaa, mo ne wɔn nkyɛ.”\n9Enti, Rubenfoɔ, Gadfoɔ ne Manase abusuakuo fa no gyaa Israelfoɔ nkaeɛ no hɔ wɔ Silo a ɛwɔ Kanaan asase so. Wɔhyɛɛ wɔn akwantuo ase sɛ wɔresane akɔ wɔn ankasa asase a ɛwɔ Gilead, asase a na ɛyɛ wɔn dea dada a Awurade hyɛɛ Mose ma ɔde maa wɔn no so.\n10Wɔda so wɔ Kanaan no, ansa na wɔbɛtwa Asubɔnten Yordan no, Rubenfoɔ, Gadfoɔ ne Manase abusuakuo fa no sii afɔrebukyia kɛseɛ bi wɔ Asubɔnten Yordan nkyɛn, wɔ faako a wɔfrɛ hɔ Gelilot no. 11Israelfoɔ a wɔaka no tee sɛ wɔasi afɔrebukyia wɔ Gelilot wɔ Asubɔnten Yordan atɔeɛ fam, wɔ Kanaan asase so no, 12wɔn nyinaa boaa wɔn ho ano wɔ Silo, siesiee wɔn ho sɛ wɔrekɔko atia wɔn nuanom.\n13Deɛ ɛdi ɛkan no, wɔtuu nnipa a ɔsɔfoɔ Eleasa babarima Pinehas tua wɔn ano kɔɔ Gilead. Wɔtwaa asubɔnten no sɛ wɔne Rubenfoɔ, Gadfoɔ ne Manase abusuakuo fa no rekɔkasa. 14Nnipa a wɔtuu wɔn no yɛ mpanimfoɔ edu a obiara gyina hɔ ma Israel mmusuakuo edu no mu baako, na ɔsane yɛ ɔkandifoɔ ma Israel mmusua no mu baako.\n15Na wɔduruu Gilead asase so no, wɔka kyerɛɛ Rubenfoɔ, Gadfoɔ ne Manase abusuakuo fa no sɛ, 16“Awurade asafokuo nyinaa pɛ sɛ wɔhunu deɛ enti a moredi Israel Onyankopɔn no hwammɔ. Adɛn enti na motumi dane mo ho firi Awurade ho, kɔsi afɔrebukyia de tia no? 17Bɔne a yɛyɛɛ no Peor no nnɔɔso mmaa yɛn anaa? Yɛnnwiraa yɛn ho mfirii ho, ɔyaredɔm a ɛbɛtɔɔ Awurade asafokuo no nyinaa so akyi no mpo. 18Nanso ɛnnɛ yi, moretwe mo ho afiri Awurade ho sɛ morenni nʼakyi?\n“ ‘Sɛ mosɔre tia Awurade ɛnnɛ a, ɔkyena ne bo bɛfu yɛn nyinaa. 19Sɛ mosusu sɛ efi aka mo asase enti afɔrebukyia ho hia mo a, ɛnneɛ mommɛka yɛn ho wɔ asuogya ha wɔ faako a Awurade ne yɛn te wɔ nʼAsɔrefie na yɛne mo bɛkyɛ yɛn asase mu. Na monnsɔre nntia Awurade na mommfa afɔrebukyia foforɔ a moasi ama mo ho so ntwe yɛn nkɔ atuateɛ mu. Awurade, yɛn Onyankopɔn nokorɛ afɔrebukyia yɛ baako pɛ. 20Ɛberɛ a Akan a ɔfiri Serah abusua mu nam korɔno a ɔbɔɔ wɔ nneɛma a wɔayi asi hɔ ama Awurade, nam so yɛɛ bɔne no, Onyankopɔn antwe Israel manfoɔ nyinaa aso? Ɛnyɛ ɔno nko ara na ɛsiane bɔne no enti ɔwuiɛ.’ ”\n21Rubenfoɔ, Gadfoɔ ne Manase abusuakuo fa no buaa mpanimfoɔ no sɛ, 22“Awurade nko ara ne Onyankopɔn! Awurade nko ara ne Onyankopɔn! Yɛansi afɔrebukyia no sɛ yɛde retia Awurade. Sɛ saa na yɛayɛ a, ɛnnɛ, momfa yɛn ho nkyɛ yɛn. Nanso Awurade nim na Israel nyinaa nso nhunu sɛ, 23yɛnnsii afɔrebukyia mmaa yɛn ho sɛ yɛrefiri Awurade nkyɛn. Na yɛremmɔ ɔhyeɛ afɔdeɛ ne aduane afɔdeɛ anaa asomdwoeɛ afɔdeɛ wɔ so nso. Sɛ yei enti na yɛsii afɔrebukyia no a, Awurade no ankasa ntwe yɛn aso.\n24“Yɛasi saa afɔrebukyia yi, ɛfiri sɛ yɛsuro sɛ daakye bi mo asefoɔ bɛbisa yɛn asefoɔ sɛ, ‘Tumi bɛn na mowɔ sɛ mobɛsom Awurade, Israel Onyankopɔn? 25Awurade de Asubɔnten Yordan ato yɛn nkurɔfoɔ ne ne nkurɔfoɔ ntam ɛhyeɛ. Monni kyɛfa wɔ Awurade mu!’ Enti, mo asefoɔ bɛma yɛn asefoɔ agyae Awurade som.\n26“Ɛno enti yɛyɛɛ yɛn adwene sɛ yɛbɛsi afɔrebukyia, na ɛnyɛ sɛ yɛbɛbɔ ɔhyeɛ afɔdeɛ wɔ so, 27na mmom sɛ nkaeɛdum. Ɛbɛbɔ yɛn asefoɔ ne mo asefoɔ nkaeɛ sɛ, yɛn nso, yɛwɔ ho kwan sɛ yɛbɛsom Awurade wɔ ne kronkronbea, abɔ yɛn ɔhyeɛ afɔdeɛ, aduane afɔdeɛ ne asomdwoeɛ afɔdeɛ. Na daakye bi no, mo asefoɔ rentumi nka nkyerɛ yɛn asefoɔ no sɛ, ‘Monni kyɛfa wɔ Awurade mu.’\n28“Sɛ wɔka sei a, yɛn asefoɔ bɛtumi aka sɛ, ‘Monhwɛ Awurade afɔrebukyia sɛso a yɛn agyanom siiɛ. Wɔansi amma ɔhyeɛ afɔrebɔ anaa afɔrebɔ, na mmom, ɛyɛ nkae adeɛ a ɛkyerɛ ayɔnkofa a yɛn nyinaa wɔ wɔ Awurade mu.’\n29“Ɛmpare yɛn sɛ yɛbɛsɔre atia Awurade, anaasɛ yɛbɛtwe yɛn ho afiri ne ho akɔsi yɛn ankasa afɔrebukyia ama ɔhyeɛ afɔdeɛ, aduane afɔdeɛ anaa afɔrebɔ. Awurade, yɛn Onyankopɔn afɔrebukyia a ɛsi ne Ahyiaeɛ Ntomadan anim no so na wɔdi saa dwuma no.”\n30Ɔsɔfoɔ Pinehas ne mpanimfoɔ edu no tee nsɛm yi firii Ruben ne Gad mmusuakuo ne Manase abusuakuo fa hɔ no, wɔn bo tɔɔ wɔn yam. 31Ɔsɔfoɔ Eleasa babarima Pinehas buaa wɔn sɛ, “Ɛnnɛ yɛahunu sɛ Awurade wɔ yɛn ntam, ɛfiri sɛ, monyɛɛ bɔne ntiaa Awurade sɛdeɛ yɛsusuiɛ no, mmom moagye Israel nkwa afiri ɔsɛeɛ a anka Awurade de reba wɔn so.”\n32Afei, Pinehas, ɔsɔfoɔ Eleasa babarima ne mpanimfoɔ edu no firii Ruben ne Gad mmusuakuo no nkyɛn wɔ Gilead sane kɔɔ Kanaan asase so kɔbɔɔ Israelfoɔ no amaneɛ. 33Na Israelfoɔ no nyinaa bo tɔɔ wɔn yam, wɔyii Onyankopɔn ayɛ na wɔanka ɔko a wɔbɛko atia Ruben ne Gad ho asɛm bio.\n34Na Rubenfoɔ ne Gadfoɔ too afɔrebukyia no edin sɛ “Ɔdanseni,” ɔyɛ ɔdanseni wɔ yɛne wɔn ntam sɛ Awurade yɛ yɛn nso Onyankopɔn.\nASCB : Yosua 22


Psalmen 6 HTB - Nnwom 6 AKCB\n1Awurade nka mʼanim wɔ wʼabufuw mu,\n2Hu me mmɔbɔ, Awurade, efisɛ meyɛ mmrɛw;\n4San bra, Awurade, na begye me nkwa;\n5Obi a wawu no renkae wo da,\n6Apinisi ama mayɛ mmerɛw.\n7Awerɛhow ama mʼani so ayɛ me kusuu.\n8Mo nnebɔneyɛfo, montwe mo ho mfi me ho!\n9Awurade ate me mmɔborɔsu;\n10Mʼatamfo nyinaa anim begu ase\nAKCB : Nnwom 6


Onyankopɔn Din—Sɛnea Wɔde Di Dwuma ne Nea Ɛkyerɛ - Yehowa Adansefo Intanɛt Dwumadibea\nOnyankopɔn Din—Sɛnea Wɔde Di Dwuma ne Nea Ɛkyerɛ\nWƆAKYERƐ Dwom 83:18 ase dɛn wɔ wo Bible mu? New World Translation of the Holy Scriptures kyerɛ nkyekyɛm yi ase sɛ: “Na nnipa nhu sɛ, wo a wo din de Yehowa no, wo nko ara ne Ɔsorosoroni asase nyinaa so.” Bible nkyerɛase afoforo bi kyerɛ ase sei ara. Nanso, nkyerɛase pii mfa edin Yehowa no nni dwuma wɔ ha, na wɔde abodin ahorow te sɛ “Awurade” anaa “Nea Ɔte Hɔ Daa” na esi ananmu. Dɛn na ɛsɛ sɛ wɔde di dwuma wɔ nkyekyɛm yi mu? Abodin anaa edin Yehowa?\nOnyankopɔn din a ɛwɔ Hebri nkyerɛwee mu\nNkyekyɛm yi ka edin ho asɛm. Wɔ mfitiase Hebri kasa a wɔde kyerɛw Bible no fã kɛse no ara mu no, wɔde edin bi a ɛda nsow na edii dwuma wɔ Dwom 83:18. Wɔkyerɛw no יהוה (YHWH) wɔ Hebri nkyerɛwee mu. Wɔ Twi mu no, wɔtaa kyerɛw edin no “Yehowa.” So Bible nkyekyɛm biako pɛ mu na saa din no pue? Dabi. Epue bɛyɛ mpɛn 7,000 wɔ mfitiase Hebri Kyerɛwnsɛm no mu!\nSo Onyankopɔn din no ho hia? Susuw mpaebɔ nhwɛso a Yesu Kristo de mae no ho hwɛ. Efi ase wɔ saa kwan yi so sɛ: “Yɛn Agya a wowɔ soro, wo din ho ntew.” (Mateo 6:9) Akyiri yi, Yesu bɔɔ Onyankopɔn mpae sɛ: “Agya, hyɛ wo din anuonyam.” Onyankopɔn fi soro buae sɛ: “Mahyɛ no anuonyam na mɛsan ahyɛ no anuonyam bio.” (Yohane 12:28) Ɛda adi pefee sɛ Onyankopɔn din ne ade a ɛho hia sen biara. Ɛnde, dɛn nti na nsɛm asekyerɛfo bi ayi edin yi afi wɔn Bible nkyerɛase ahorow mu na wɔde abodin ahorow na asisi ananmu?\nƐbɛyɛ sɛ nneɛma atitiriw abien bi ntia. Nea edi kan no, nnipa pii ka sɛ nea enti a ɛnsɛ sɛ yɛde edin no di dwuma ne sɛ obiara nni hɔ nnɛ a onim sɛnea na wɔbɔ edin no ankasa. Ná wɔmfa nkyerɛwde a ɛne a, e, ɛ, i, o, ɔ, ne u nhyehyɛ Hebri nkyerɛwee mu. Enti, obiara nni hɔ nnɛ a obetumi akyerɛ sɛnea nnipa a wɔtraa ase wɔ Bible mmere mu no bɔɔ saa nkyerɛwde YHWH no ankasa. Nanso, so ɛsɛ sɛ eyi ma yegyae Onyankopɔn din bɔ? Wɔ Bible mmere mu no, ebetumi aba sɛ na wɔbɔ edin Yesu no Yesua anaa Yehosua—obiara ntumi nkyerɛ sɛnea na wɔbɔ no pɔtee. Nanso, nnipa a wɔwɔ wiase nyinaa de Yesu din di dwuma, na wɔbɔ no sɛnea wɔbɛte ase wɔ wɔn kasa mu. Wɔnnyɛ wɔn adwene sɛ wɔremmɔ edin no esiane sɛ wonnim sɛnea na wɔbɔ no wɔ afeha a edi kan no mu nti. Saa ara na sɛ wutu kwan kɔ ɔman foforo bi so a, wubehu sɛ wɔbɔ w’ankasa wo din wɔ ɔkwan soronko so koraa. Enti, nim a yennim sɛnea na tetefo no bɔ Onyankopɔn din ankasa no nyɛ ade a ɛsɛ sɛ yegyina so ka sɛ ɛno nti yɛremfa edin no nni dwuma.\nAde a ɛto so abien a ɛma wɔtaa yi Onyankopɔn din fi Bible mu no gyina Yudafo atetesɛm bi so. Wɔn mu pii susuw sɛ ɛnsɛ sɛ wɔbɔ Onyankopɔn din koraa. Ɛda adi sɛ saa gyidi yi gyina Bible mu mmara bi a wokyinkyim no so. Mmara no ka sɛ: “Mmɔ [Yehowa, NW ] wo Nyankopɔn din kwa, na [Yehowa, NW ] remma nea ɔbɔ ne din kwa no ho nyɛ tɔtorɔtɔtɔɔ.”—Exodus 20:7.\nMmara yi bara Onyankopɔn din a wɔbɔ no kwa anaa basabasa no. Nanso, so ɛbara edin no a wɔbɛbɔ no nidi mu? Dabida. Ná Hebri Bible (“Apam Dedaw”) akyerɛwfo no nyinaa yɛ mmarima anokwafo a wɔde Onyankopɔn Mmara a wɔde maa tete Israelfo no bɔɔ wɔn bra. Nanso, wɔde Onyankopɔn din no dii dwuma mpɛn pii. Sɛ nhwɛso no, wɔde hyehyɛɛ nnwom pii a na asomfo a wɔdɔɔso bom to no denneennen mu. Yehowa Nyankopɔn mpo ka kyerɛɛ n’asomfo sɛ wɔmmɔ ne din, na anokwafo no bɔe. (Yoel 2:32; Asomafo Nnwuma 2:21) Enti, Kristofo a wɔwɔ hɔ nnɛ ntwentwɛn wɔn nan ase sɛ wobefi obu mu abɔ Onyankopɔn din sɛnea akyinnye biara nni ho sɛ Yesu yɛe no.—Yohane 17:26.\nBible asekyerɛfo di mfomso a anibere wom sɛ wɔde abodin ahorow sisi Onyankopɔn din ananmu. Wɔma Onyankopɔn bɛyɛ sɛ obi a ɔwɔ akyirikyiri na yentumi mmɛn no, bere mpo a Bible ka kyerɛ nnipa sɛ wɔne ‘Yehowa nka atirimsɛm’ no. (Dwom 25:14) Susuw w’adamfo paa bi ho hwɛ. Sɛ wunnim w’adamfo no din a, wobɛyɛ dɛn atumi aka sɛ wobɛn no paa? Saa ara na sɛ wɔamma nkurɔfo anhu Onyankopɔn din Yehowa no a, wɔbɛyɛ dɛn atumi abɛn Onyankopɔn yiye? Afei nso, sɛ nkurɔfo mmɔ Onyankopɔn din a, ɛnde ná wonnim edin no nkyerɛase a ɛyɛ anigye no nso. Onyankopɔn din no ase ne dɛn?\nOnyankopɔn ankasa kyerɛkyerɛɛ nea ne din no kyerɛ mu kyerɛɛ ne somfo nokwafo Mose. Bere a Mose bisaa Onyankopɔn din ho asɛm no, Yehowa buae sɛ: “Mɛyɛ me ho nea mɛyɛ.” (Exodus 3:14, NW ) Rotherham nkyerɛase no kyerɛ saa asɛm no ase sɛ: “Mɛyɛ me ho nea mepɛ biara.” Enti Yehowa betumi ayɛ ne ho sɛnea ehia biara na wama n’atirimpɔw ahorow abam.\nFa no sɛ wubetumi ayɛ wo ho nea wopɛ biara. Dɛn na anka wobɛyɛ ama wo nnamfonom? Sɛ yare bi a emu yɛ den bɔ wɔn mu biako a, anka wobɛyɛ wo ho oduruyɛfo a onim adwuma na woasa no yare. Sɛ ɔfoforo bɔ ka buruburoo a, anka wobɛyɛ wo ho ɔdefo yamyefo na woatua ɛka a wabɔ no ama no. Nanso, nokwasɛm ne sɛ ɛnyɛ biribiara na wubetumi ayɛ. Saa ara na ɛte wɔ yɛn nyinaa fam. Bere a woresua Bible no, ɛbɛyɛ wo nwonwa sɛ wubehu sɛnea Yehowa tumi yɛ nea ehia biara na ama ne bɔhyɛ ahorow abam. Na n’ani gye ho sɛ ɔde ne tumi anaa ne denyɛ bedi dwuma ama wɔn a wɔdɔ no no. (2 Beresosɛm 16:9) Wɔn a wonnim Yehowa din ntumi nhu ne nipasu a ɛma nnipa ani gye no.\nƐda adi pefee sɛ, ɛsɛ sɛ wɔde edin Yehowa no hyehyɛ Bible mu. Nea edin no kyerɛ a yebehu ne dwuma a yɛde bedi wɔ yɛn som mu no bɛboa yɛn kɛse atwe yɛn abɛn yɛn soro Agya Yehowa.*\n* Sɛ wopɛ Onyankopɔn din, nea ɛkyerɛ, ne nea enti a ɛsɛ sɛ yɛde di dwuma wɔ ɔsom mu ho nsɛm pii a, hwɛ The Divine Name That Will Endure Forever , (Onyankopɔn Din a Ɛbɛtra Hɔ Daa) nhomawa a Yehowa Adansefo atintim no mu.


So Wɔwoo Yesu December Mu Ampa? | Bible Kyerɛkyerɛ\nSo Wɔwoo Yesu December Mu?\nBIBLE nka bere a wɔwoo Yesu nkyerɛ yɛn. Nanso, ɛma yɛn biribi a edi mũ a yebetumi agyina so aka sɛ wɔanwo no December mu.\nSusuw sɛnea na wim tebea te saa bere no wɔ Betlehem, baabi a wɔwoo Yesu no, ho hwɛ. Ná Yudafo ɔsram Kislew (a ɛne November ne December hyia) no yɛ ɔsram a awɔw wom na osu tɔ kɛse. Ɔsram a edi ɛno akyi ne Tebet (December ne January). Ɛyɛ afe no mu bere a ewim yɛ nwini sen biara, na na sukyerɛma tɔ wɔ mmepɔw so wɔ bere ne bere mu. Ma yɛnhwɛ nea Bible ka fa sɛnea ewim tebea te wɔ saa beae no ho.\nBible kyerɛwfo Esra kyerɛ sɛ na Kislew yɛ ɔsram a wonim no yiye sɛ awɔw wom na osu tɔ kɛse. Bere a Esra kaa nnipadɔm a na wɔahyiam wɔ Yerusalem wɔ “ɔsram a ɛto so akron no [Kislew] da a ɛto so aduonu” ho asɛm wiei no, ɔbɔɔ amanneɛ sɛ “osu kɛse bi nti” nkurɔfo no “ho popoe.” Nnipa a na wɔahyiam no ankasa kaa sɛnea na ewim tebea te saa bere no wɔ afe no mu ho asɛm sɛ: “Osutɔ bere yi nso yɛrentumi nnyina abɔnten so.” (Esra 10:9, 13; Yeremia 36:22) Ɛnyɛ nwonwa sɛ na nnipa a wɔte saa beae hɔ ne wɔn nguan ntra wuram anadwo December mu!\nNanso, Bible bɔ amanneɛ sɛ, anadwo a wɔwoo Yesu no, na nguanhwɛfo wɔ wuram rehwɛ wɔn nguan. Nokwarem no, Bible kyerɛwfo Luka kyerɛ sɛ saa bere no, na nguanhwɛfo “da wuram rewɛn wɔn nguankuw anadwo” wɔ beae bi a ɛbɛn Betlehem. (Luka 2:8-12, Twi Bible, Akuapem) Hyɛ no nsow sɛ na nguanhwɛfo no da wuram ankasa, ɛnyɛ sɛ na wɔafi adi retu mpase awia bi kɛkɛ. Ná wɔde wɔn nguan no kɔ adidi wɔ wuram anadwo no. So sɛnea na awɔw wom na osu tɔ wɔ Betlehem December mu no ne asɛm a ɛne sɛ na wɔda wuram anadwo no hyia? Dabi, ɛne no nhyia. Enti nsɛm a ɛkɔɔ so bere a wɔwoo Yesu no kyerɛ sɛ wɔanwo no December mu. *\nOnyankopɔn Asɛm ka bere pɔtee a Yesu wui kyerɛ yɛn, nanso bere a wɔwoo no ho asɛm kakraa bi pɛ na ɛka kyerɛ yɛn. Eyi ma yɛkae Ɔhene Salomo asɛm yi: “Din pa ye sen ngo pa, na owuda ye sen awoda.” (Ɔsɛnkafo 7:1) Ɛnde, ɛnyɛ nwonwa sɛ Bible ka Yesu som adwuma ne ne wu ho nsɛm pii kyerɛ yɛn, nanso ɛka n’awo ho nsɛm kakraa bi pɛ.\nBere a wɔwoo Yesu no, na nguanhwɛfo ne wɔn nguan da wuram anadwo\n^ nky. 1 Sɛ wopɛ ɛho nsɛm pii a, hwɛ Reasoning From the Scriptures, a Yehowa Adansefo atintim no kratafa 176-9.\nNkurɔfo pii nim nea ɛyɛe a Buronya bae, nanso wodi Buronya. Hwɛ nea enti a Yehowa Adansefo nni Buronya.\nShare Share So Wɔwoo Yesu December Mu?\nbh kr. 221-222


Daniel 10 AKCB - Matteus 10 LB\nDaniel Hu Ɔbɔfo Wɔ Anisoadehu Mu\n1Persiahene Kores adedi afe a ɛto so abiɛsa mu no, woyii asɛm bi adi kyerɛɛ Daniel (a na wɔfrɛ no Beltesasar). Na nkra no yɛ nokware, na ɛfa ɔko kɛse bi ho. Onyaa nkra no nkyerɛase wɔ anisoadehu mu.\n2Saa bere no, me, Daniel, midii awerɛhow nnaawɔtwe abiɛsa. 3Manni aduan pa biara. Nam anaa nsa biara anka mʼano, na mamfa sradehuam ansra kosii nnaawɔtwe abiɛsa no awiei.\n4Ɔsram a edi kan no, da a ɛto so aduonu anan, bere a migyina asubɔnten kɛse Tigris konkɔn so no, 5memaa mʼani so na mihuu ɔbarima bi a ofura nweratam. Na ɔbɔ sikakɔkɔɔ ankasa abɔso a efi Ufas wɔ nʼasen mu. 6Ne nipadua no te sɛ aboɔdemmo. Nʼanim te sɛ anyinam, nʼani te sɛ ogyatɛn a ɛredɛw, ne nsa ne nʼanan te sɛ ayowa a wɔabere ho hyerɛnn, na ne nne nso te sɛ nnipakuw nnyigyei.\n7Me, Daniel nko ara na minyaa saa anisoadehu no; nnipa a na wɔka me ho no anhu hwee. Ehu kɛse bi bɔɔ wɔn ma wuguan kohintawee. 8Enti ɛkaa me nko ara a merehwɛ anisoadehu kɛse yi. Na mʼahoɔden asa, mʼanim hoaee; afei na minni ɔboafo biara. 9Na metee sɛ ɔrekasa; na meretie no no, mefaa mu daa nnahɔɔ a mʼanim butuw fam.\n10Nsa bi soo me mu, maa me a me nsa ne me kotodwe rewosow biribiribiri no so. 11Ɔkae se, “Daniel, wo a wobu wo yiye, dwene nsɛm a merebɛka akyerɛ wo yi ho. Gyina pintinn, na wɔasoma me wɔ wo nkyɛn.” Ɔkaa saa asɛm yi kyerɛɛ me no, mede ahopopo sɔree.\n12Afei ɔkɔɔ so kae se, “Nsuro, Daniel. Efi da a edi kan a wopɛɛ sɛ wote anisoadehu no ase na wobrɛɛ wo ho ase wɔ wo Nyankopɔn anim no, na ɔtee wo nsɛm, na ɛno nti na maba yi. 13Nanso ɔhene babarima a ofi Persia ahenni mu siw me kwan nnafua aduonu baako. Afei, Mikael a ɔyɛ ahenemma atitiriw no mu baako bɛboaa me, efisɛ na wɔde me asie wɔ Persia hene nkyɛn. 14Mprempren, maba sɛ merebɛkyerɛkyerɛ wo nea ɛbɛba wo nkurɔfo so daakye, efisɛ saa anisoadehu yi fa bere bi a ɛrebɛba ho.”\n15Bere a ɔreka eyi akyerɛ me no, mebɔɔ me mu ase, na metɔɔ mum. 16Afei obi a ɔte sɛ onipa de ne saa kaa mʼano, na mibuee mʼano, fii ase kasae. Meka kyerɛɛ nea ogyina mʼanim no se, “Anisoadehu no ama me ho adwiriw me, me wura, na minni ɔboafo biara. 17Ɛbɛyɛ dɛn na wʼakoa betumi ne wo akasa, me wura? Mʼahoɔden asa, na mintumi nhome.”\n18Nea ɔte sɛ onipa no de ne nsa kaa me bio, na ɔmaa me ahoɔden. 19Ɔka kyerɛɛ me se, “Nsuro, wo a wobu wo bebree. Asomdwoe nka wo. Hyɛ wo ho den. Yɛ den.”\nƆkasa kyerɛɛ me no, minyaa ahoɔden na mekae se, “Sɛ woama me ahoɔden yi, kasa, me wura.”\n20Enti obisae se, “Wunim nea enti a maba wo nkyɛn? Ɛrenkyɛ, mɛsan akɔ na me ne Persia ɔhenebabarima akɔko, na sɛ mekɔ a, Hela ɔhenebabarima bɛba; 21nanso, medi kan aka nea wɔakyerɛw wɔ Nokware Nhoma no mu no akyerɛ wo. (Obiara nni mʼafa a ɔko tia wɔn, gye sɛ Mikael a ɔyɛ wo hene babarima no.\nAKCB : Daniel 10


3 Nna no mu no, Yohane Suboni+ bɛkaa asɛm wɔ Yudea sare+ so, 2 na ɔkae sɛ: “Monsakra mo adwene,+ na ɔsoro ahenni no abɛn.”+ 3 Nokwarem no, oyi ne nea wɔnam odiyifo Yesaia+ so kaa ne ho asɛm sɛ: “Tie! Obi reteɛm wɔ sare so sɛ, ‘Munsiesie+ Yehowa kwan! Momma n’akwan nteɛ.’” 4 Nanso na Yohane yi hyɛ atade a wɔde yoma nhwi+ ayɛ na aboa nhoma abɔso+ bɔ n’asen; n’aduan nso yɛ mmoadabi+ ne wuram ɛwo.+ 5 Na nnipa fi Yerusalem ne Yudea nyinaa ne nsase a atwa Yordan ho ahyia nyinaa so kɔɔ ne nkyɛn, 6 na ɔbɔɔ nkurɔfo asu wɔ Asubɔnten Yordan mu,+ na wɔpaee mu kaa wɔn bɔne pefee. 7 Bere a n’ani bɔɔ Farisifo ne Sadukifo+ bebree so sɛ wɔreba baabi a ɔrebɔ asu no, ɔka kyerɛɛ wɔn sɛ: “Nhurutoa+ mma, hena na ɔka kyerɛɛ mo sɛ munguan abufuw a ɛreba no?+ 8 Ɛnde monsow aba a ɛkyerɛ adwensakra+ 9 na munnsusuw mo komam sɛ, ‘Yɛn agya ne Abraham.’+ Na mise mo sɛ Onyankopɔn betumi ama Abraham anya mma afi abo yi mu.+ 10 Akuma+ no da nnua no ntini ho dedaw; enti dua biara a ɛnsow aba pa no wobetwa+ de agu ogya mu.+ 11 Me de, esiane mo adwensakra+ nti mede nsu+ na ɛbɔ mo asu; nea odi m’akyi reba+ no wɔ tumi sen me, na memfata sɛ mɛworɔw ne mpaboa.+ Ɔno na ɔde honhom kronkron+ ne ogya bɛbɔ mo asu.+ 12 Okura ne nhuwso apaawa wɔ ne nsam, na ɔbɛpra n’awiporowbea fitafita, na waboaboa n’awi ano agu asan so,+ na ntɛtɛwa no de, ɔde ogya a ennum da bɛhyew.”+ 13 Afei Yesu fii Galilea+ baa Yohane nkyɛn wɔ Yordan ho sɛ ɔmmɔ no asu.+ 14 Nanso ɔbɔɔ mmɔden sɛ obesiw no kwan, na ɔkae sɛ: “Me a ehia sɛ wobɔ me asu no afei wo mmom na woreba me nkyɛn yi?” 15 Yesu bua see no sɛ: “Saa bere yi de pene so, na ɛno ne ɔkwampa a yɛbɛfa so adi nea ɛteɛ nyinaa so.”+ Na wansiw no kwan bio. 16 Ɔbɔɔ Yesu asu wiei no ara pɛ na ofii nsu no mu puei, na hwɛ! ɔsoro buei,+ na ohuu Onyankopɔn honhom sɛ ɛresian aba no so+ te sɛ aborɔnoma.+ 17 Afei hwɛ! Nne+ bi fi soro kae sɛ: “Oyi ne me Ba,+ nea medɔ no+ na magye no atom.”+


Adiyisɛm 2 | Intanɛt So Bible| Wiase Foforɔ Nkyerɛaseɛ\n2 “Kyerɛw kɔma Efeso+ asafo no bɔfo+ sɛ: Eyi na nea okura nsoromma ason+ wɔ ne nsa nifa mu, nea ɔnam sika akaneadua+ ason no mfinimfini no ka, 2 ‘Minim wo nnwuma+ ne wo brɛ ne boasetɔ, na minim nso sɛ wuntumi ne nnipa bɔne ntena, na wɔn a wɔka sɛ wɔyɛ asomafo+ nanso wɔnyɛ bi no, wosɔɔ wɔn hwɛe,+ na wuhui sɛ wɔyɛ atorofo. 3 Afei woda boasetɔ adi,+ na me din+ nti woagyina mu a wommrɛe.+ 4 Nanso nea mewɔ tia wo ne sɛ woagyaw ɔdɔ a na wowɔ kan no.+ 5 “‘Enti kae nea wufi hwee ase no, na sakra+ yɛ kan nnwuma no bio. Anyɛ saa a, mereba wo so,+ na meyi wo kaneadua+ no afi ne sibea, gye sɛ wosakra. 6 Nanso nea ɛwɔ wo ho ne sɛ wukyi+ Nikolaifo fekuw+ no nnwuma a me nso mikyi no. 7 Ma nea ɔwɔ aso no ntie nea honhom+ no ka kyerɛ asafo ahorow no: Nea odi nkonim no,+ mɛma wadi nkwadua+ a ɛwɔ Onyankopɔn paradise mu no bi.’ 8 “Na kyerɛw kɔma Smirna asafo no bɔfo+ sɛ: Eyinom na ‘Odikanfo ne Okyikafo no,’+ nea owui na wasan aba nkwa mu bio+ no ka, 9 ‘Minim w’ahohiahia ne wo hia—nanso woyɛ ɔdefo+—ne abususɛm a wɔn a wose wɔyɛ Yudafo+ nanso wɔnyɛ bi na mmom wɔyɛ Satan bagua+ no ka no. 10 Nsuro nea ɛrebɛto wo no.+ Hwɛ! Ɔbonsam+ de mo mu binom begu afiase na ama wɔasɔ mo ahwɛ koraa,+ na mo ho behiahia mo+ dadu. Di nokware kosi owu mu,+ na mɛma wo nkwa abotiri.+ 11 Ma nea ɔwɔ aso no ntie+ nea honhom+ no ka kyerɛ asafo ahorow no: Nea odi nkonim no,+ owuprenu no renka no.’+ 12 “Na kyerɛw kɔma Pergamo asafo no bɔfo sɛ: Eyi na nea ɔwɔ nkrante anofanu tenten nnamnam no ka,+ 13 ‘Minim baabi a wote, kyerɛ sɛ baabi a Satan ahengua si; nanso woda so ara kura me din mu denneennen,+ na woampa me mu gyidi+ wɔ me dansefo+ nokwafo Antipa nna no mu mpo, nea wokum+ no wo nkyɛn, baabi a Satan te no. 14 “‘Nanso mewɔ nsɛm kakra tia wo, sɛ wowɔ ebinom wɔ hɔ a wokura Balaam nkyerɛkyerɛ mu denneennen,+ nea ɔkyerɛɛ Balak+ sɛ ɔmfa hintidua nto Israel mma anim mma wonni nneɛma a wɔde abɔ afɔre ama abosom na wɔmmɔ aguaman no.+ 15 Enti wo nso wowɔ nnipa bi a wokura Nikolaifo fekuw+ no nkyerɛkyerɛ no mu denneennen. 16 Enti sakra.+ Anyɛ saa a, mereba wo nkyɛn ntɛm, na mede nkrante tenten a efi m’anom+ no ne wɔn bɛko.+ 17 “‘Ma nea ɔwɔ aso no ntie nea honhom no ka kyerɛ asafo ahorow no:+ Nea odi nkonim+ no mede mana+ a ahintaw no bi bɛma no, na mama no ɔbo fitaa, na ɔbo no so na wɔakyerɛw din foforo+ bi agu a obiara nnim gye nea ne nsa ka no.’+ 18 “Na kyerɛw kɔma Tiatira+ asafo no bɔfo sɛ: Eyinom na Onyankopɔn Ba+ a n’ani te sɛ ogya a ɛredɛw+ na ne nan te sɛ kɔbere fɛfɛ+ no ka, 19 ‘Minim wo nnwuma, ne wo dɔ+ ne gyidi ne ɔsom adwuma ne boasetɔ, na nea woyɛ+ seesei no sen kan de no.+ 20 “‘Nanso mewɔ eyi tia wo, sɛ wugyigye saa ɔbea Yesebel+ no so, nea ɔfrɛ ne ho odiyifobea na ɔkyerɛkyerɛ+ me nkoa+ na ɔdaadaa wɔn ma wɔbɔ aguaman+ na wodi nneɛma a wɔde abɔ afɔre ama abosom no.+ 21 Memaa no bere sɛ ɔmfa nsakra,+ nanso ɔmpɛ sɛ ɔsakra fi n’aguamammɔ no ho.+ 22 Hwɛ! Merebɛtow no ato ɔyarepa so, na mede wɔn a wɔne no sɛe aware no akɔ ahohiahia kɛse mu, gye sɛ wɔsakra fi wɔn nnwuma ho. 23 Na mede owuyare bɛbobɔ ne mma na ama asafo no nyinaa ahu sɛ me na mehwehwɛ asaabo ne koma mu, na sɛnea mo mu biara nnwuma te no na mɛma no.+ 24 “‘Nanso meka kyerɛ mo a moaka a mowɔ Tiatira, wɔn a wonnye saa nkyerɛkyerɛ yi nyinaa, wɔn a wɔanhu “Satan nneɛma a emu dɔ”+ no sɛnea wɔka no no sɛ: Meremfa adesoa foforo biara nto mo so.+ 25 Ɛno ara ne sɛ munkura nea mowɔ no mu denneennen+ nkosi sɛ mɛba. 26 Na nea odi nkonim na odi me nnwuma akyi kosi awiei no,+ mɛma no amanaman no so tumi,+ 27 na ɔde dade poma+ bɛka nnipa no na wɔabubu wɔn asinasin te sɛ anwenne,+ sɛnea me nso minyaa no m’Agya hɔ no, 28 na mɛma no adekyee nsoromma.+ 29 Ma nea ɔwɔ aso no ntie nea honhom+ no ka kyerɛ asafo ahorow no.’+


23 Paulo hwɛɛ Sanhedrin bagua no dinn kae sɛ: “Mmarima, anuanom, mede ahonim+ pa abɔ me bra wɔ Onyankopɔn anim abesi nnɛ da yi.” 2 Na ɔsɔfo panyin Anania hyɛɛ wɔn a wogyinagyina ne nkyɛn no sɛ wɔmmɔ+ n’ano so. 3 Ɛnna Paulo ka kyerɛɛ no sɛ: “Onyankopɔn rebɛbɔ wo, wo ɔfasu a wɔaka ho fitaa.+ Wotena ase bu me atɛn sɛnea Mmara+ no te, na bere koro no ara nso wubu Mmara no so+ hyɛ sɛ wɔmmɔ me?” 4 Wɔn a wogyinagyina hɔ no kae sɛ: “Onyankopɔn sɔfo panyin na woyaw no yi?” 5 Ɛnna Paulo kae sɛ: “Anuanom, minnim sɛ ɔyɛ sɔfo panyin. Na wɔakyerɛw sɛ, ‘Nka wo manfo sodifo ho asɛmmɔne.’”+ 6 Afei bere a Paulo hui sɛ nnipa no fã yɛ Sadukifo+ na fã nso yɛ Farisifo no, ɔteɛɛm wɔ Sanhedrin bagua no mu sɛ: “Mmarima, anuanom, meyɛ Farisini,+ Farisifo ba. Owusɔre+ ho anidaso ho nti na wɔrebu me atɛn yi.”+ 7 Esiane sɛ ɔkaa eyi nti, ɛyɛɛ akasakasa+ wɔ Farisifo ne Sadukifo no ntam, na nnipa no mu kyɛɛ abien. 8 Efisɛ Sadukifo+ no ka sɛ owusɔre+ anaa abɔfo anaa honhom nni hɔ, na Farisifo no de, wogye ne nyinaa di. 9 Enti ɛhɔ yɛɛ gyegyeegye,+ na akyerɛwfo a wofi Farisifo kuw mu binom sɔre kasakasaa denneennen sɛ: “Yenhu mfomso biara wɔ onipa yi ho;+ nanso sɛ honhom anaa ɔbɔfo kasa kyerɛɛ no a,+—.” 10 Afei bere a akasakasa no yɛɛ kɛse no, na ɔsahene no suro sɛ wɔbɛtetew Paulo mu asinasin, enti ɔhyɛɛ asraafo+ no sɛ wonkogye no mfi wɔn nsam mfa no mmra asraafo asoɛe hɔ.+ 11 Anadwo a edi hɔ no, Awurade begyinaa ne nkyɛn+ kae sɛ: “Nya akokoduru!+ Na sɛnea woadi me ho adanse+ fefeefe wɔ Yerusalem no, saa ara na ɛsɛ sɛ wudi adanse wɔ Roma nso.”+ 12 Na ade kyee no, Yudafo no pam Paulo tiri so+ kekaa wɔn ho ntam+ sɛ wɔrennidi na wɔrennom kosi sɛ wobekum no.+ 13 Nnipa bɛboro aduanan na wɔkekaa ntam de pam ne tiri so; 14 Ɛnna wɔkɔɔ asɔfo mpanyin+ no ne mpanyimfo no hɔ kɔkae sɛ: “Yɛaka ntam denneennen sɛ yɛremfa aduan nka yɛn ano kosi sɛ yebekum Paulo. 15 Enti, afei, mo ne Sanhedrin no mma ɔsahene no nhu nea enti a ɛsɛ sɛ ɔde no brɛ mo no fann te sɛ nea mopɛ sɛ muhu ne nsɛm no mu yiye.+ Nanso ansa na obedu ha no, na yɛahu ɔkwan a yɛbɛfa so ayi no hɔ.”+ 16 Nanso Paulo wɔfase tee sɛ nkurɔfo no akɔtetɛw no,+ enti ɔbaa asraafo asoɛe hɔ bɛbɔɔ Paulo amanneɛ. 17 Ɛno nti Paulo frɛɛ asraafo mpanyimfo no mu biako ka kyerɛɛ no sɛ: “Fa aberante yi kɔ ɔsahene hɔ, na ɔwɔ amanneɛbɔ bi ma no.” 18 Ɛnna ɔfaa no de no kɔmaa ɔsahene no sɛ: “Ɔdeduani Paulo frɛɛ me srɛɛ me sɛ memfa aberante yi mmrɛ wo, na ɔwɔ biribi ka kyerɛ wo.” 19 Ɔsahene no soo ne nsa twee no+ kɔɔ nkyɛn na ofii ase bisaa no sɛ: “Dɛn na wowɔ ka kyerɛ me?” 20 Ɔkae sɛ: “Yudafo no ayɛ adwene sɛ wɔbɛsrɛ wo ma wode Paulo abrɛ Sanhedrin no ɔkyena te sɛ nea wɔpɛ sɛ wohu ne nsɛm mu yiye.+ 21 Nanso mma wɔnnnan w’adwene, efisɛ nnipa bɛboro aduanan akɔtetɛw+ no, na wɔaka ntam sɛ wɔrennidi na wɔrennom kosi sɛ wobekum no;+ na wɔayɛ krado seesei retwɛn sɛ wobɛma wɔn ho kwan.” 22 Enti ɔsahene no maa aberante no kɔe na ɔhyɛɛ no sɛ: “Nka nkyerɛ obiara sɛ woada nsɛm yi adi akyerɛ me.” 23 Na ɔfrɛɛ asraafo mpanyimfo baanu kae sɛ: “Momma asraafo ahanu ne apɔnkɔsotefo aduɔson ne wɔn a wokurakura mpeaw ahanu nsiesie wɔn ho nkɔ Kaesarea anadwo dɔn a ɛto so abiɛsa* no mu. 24 Afei nso monhwehwɛ apɔnkɔ mma Paulo ntena so nkɔ amrado Felike hɔ dwoodwoo.” 25 Na ɔkyerɛw krataa a nsɛm a ɛwom ne sɛ: 26 “Me, Klaudio Lisia, mekyerɛw kɔma onuonyamfo Amrado Felike:+ Mikyia wo! 27 Yudafo kyeree ɔbarima yi a anka wɔrekum no, nanso ntɛm ara na mede asraafodɔm kogyee no,+ efisɛ mihui sɛ ɔyɛ Romani.+ 28 Na mepɛe sɛ mihu sobo a wɔrebɔ no nti, mede no baa wɔn Sanhedrin bagua no anim.+ 29 Mihui sɛ nea wɔde abɔ no sobo no fa wɔn mmara no mu nsɛm bi ho,+ nanso wɔmfaa asɛm biako mpo ntoo no so a ɛsɛ sɛ owu anaasɛ wogu no mpokyerɛ.+ 30 Nanso esiane sɛ wɔayi me asotiw sɛ wɔabɔ ɔbarima no ho pɔw+ bi nti, mede no rebrɛ wo ntɛm ama wɔn a wɔwɔ biribi tia no no abɛbɔ wɔn nkuro w’anim.”+ 31 Enti asraafo+ yi faa Paulo sɛnea wɔahyɛ wɔn no de no baa Antipatri anadwo no. 32 Ade kyee no, wɔmaa apɔnkɔsotefo no kwan ma wɔde no kɔe, na wɔsan baa asraafo asoɛe hɔ. 33 Apɔnkɔsotefo no kɔɔ Kaesarea+ de krataa no kɔmaa amrado no na wɔde Paulo hyɛɛ ne nsa. 34 Afei bere a ɔkenkan wiei no, obisaa no ɔmantam ko a ofi mu, na ohui+ sɛ ofi Kilikia.+ 35 Ɔkae sɛ “Sɛ wɔn a wɔabɔ wo sobo no nso ba a,+ mɛyɛ aso atie wo yiye.” Na ɔhyɛe sɛ wɔnhwɛ no so wɔ Herode aban mu.\n^ Bɛyɛ anadwo nnɔn 9.


KENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Vietnamese Waray-Waray Xhosa Zulu\nAboa Ketewa—N’ani Pɔtwepɔtwee!\nNNIPA pii frɛ no aketebɔgɛ; ebinom nso frɛ no ɔnwanwani. Ne nan yɛ mfeamfeaa, ne ho nwi yɛ kutukutu, na n’ani yɛ hyerɛtɛɛ. Ɔtwe ne mu a, ne tenten bɛyɛ nsateakwaa nnum (sɛntimita 12.5), ne mu duru bɛyɛ gram 114. Ɛyɛ aboa bɛn a? Aperenkensema!\nYɛnhwɛ baako a ɔwɔ Philippines na yɛnka ne ho asɛm kakra. Wohwɛ no a, n’ani, n’aso, ne nsa, ne nansoaa, ne nan, ne ne dua nyinaa so sene ɔno ara mũ. Wohwɛ aboa yi paa a, wohu sɛ Onyankopɔn hyɛɛ da bɔɔ no.\nSƐDEƐ N’ASO TE ASƐM: Aperenkensema aso yɛ hatahata; ɔtumi ka dwom san bue mu. Sɛ paneɛ mpo tɔ fam a, ɔte. Sɛdeɛ n’aso te asɛm no, ɛboa no ma ɔdwane mmoa bi te sɛ wuram agyinamoa a wɔbɛtumi akyere no awe. Sɛ ɔrepɛ aboa bi akyere no a, n’aso boa no ma ɔhunu baabi a ɔhyɛ. Ɛduru anadwo na mmoa te sɛ aketekyire, mfɔteɛ, amankuo, nnomaa, ne mpɔtorɔ resu a, aperenkensema tɛn n’aso dinn tie. Afei ɔdane n’ani pɔtwepɔtwee no kyerɛ faako a aboa no resu no, na wato ne ho hwii kɔ hɔ.\nSƐDEƐ ƆSƆ ADEƐ MU: Wohwɛ aperenkensema nsa a, wohu sɛ wɔahyɛ da ayɛ paa sɛ ɔmfa nsɔ dua nkorabata mfeamfeaa mu. Biribi wɔ ne nsa ano a, ɛma ɔtumi fam dua ho sɛ amane. Sɛ aboa yi reda mpo a, ɔkura dua mu dendeenden. Wohwɛ a, asɛ apɔapɔ bi wɔ ne bodua ase a ɛboa ma ɔfam dua no ho kɔsi bɛ ɔbɛnyane.\nN’ANI: Aperenkensema akyi no, aboa biara nni hɔ a n’ani sõsõ sene ɔno ara mũ. Deɛ ɛwom ne sɛ, aperenkensema ani aba baako biara so kyɛn n’amemene bam! Ɔntumi ntwa n’ani kurukuru; n’ani hwɛ faako saa. Sɛdeɛ n’ani teɛ no, ɛha no anaa? Dabi. Biribi wɔ hɔ a ɛboa no; ɔtumi twa ne kɔn hwɛ n’akyi.\nN’AHOKEKA: Aperenkensema nan woware, na ɛma ɔtumi huri bɛyɛ anammɔn 20 (mita 6). Wode ne tenten toatoa so mprɛ 40 a, ɔbɛtumi ahuri atra! Anadwo na aboa yi didie; sɛ ɔhunu aboa bi a ɔpɛ sɛ ɔkyere no a, ɔto ne ho sɔ ne mu kũa; ɔnto mfom.\nSɛ wokyere aperenkensema sɛ woreyɛn no a, ɔntaa nyɛ yie. Nea enti a ɛte saa ne sɛ ɔpɛ ntummoa te sɛ mmɛbɛ, aketekyire ne deɛ ɛte saa. Afei ɔnyɛ aboa a yɛsosɔ ne mu. Nanso Philippinesfoɔ ani gye aboa yi ho yie. Anokwa, aperenkensema ho biribiara a wobɛhunu no, ɛyɛ nwanwa kɛkɛ.\nWɔrebɔ Aperenkensema Ho Ban\nAfe 1997 mu no, Philippines aban de too dwa sɛ, wɔmmɔ aperenkensema a ɛwɔ ɔman no mu ho ban paa. Wei nti sɛ obi kum bi anaa ɔsɛe baabi a wɔte a, wato mmara. Saa nso na ɛnsɛ sɛ obi kyere bi ba fie bɛyɛn no. Philippinesfoɔ nni aperenkensema ho agorɔ koraa. Nkurɔfoɔ tu kwan kɔ Philippines kɔhwɛ saa mmoa yi.


Asante .Bible T) Twer3 Kronkron Hwehw3 na hu nno)ma bebree a 3fa Asante Twi Twer3 Kronkron ho, na wo ara ankasa kenkan\nHwehw3 na hu nno)ma bebree a 3fa Asante Twi Twer3 Kronkron ho, na wo ara ankasa kenkan\nT) Twer3 Kronkron\nASANTE TWI TWERƐ KRONKRON HO ABAKƆSƐM\nƐyɛ Basel Asɛmpatrɛ Adwumayɛkuo no na wɔdii kan kyerɛɛ Twerɛ Kronkron ase kɔɔ Twi kasa mu. Afe 1828 mu na wɔtee saa Asɛmpatrɛ Adwumayɛkuo yi nka wɔ Sika Mpoano (Gold Caost). Basel Asɛmpatrɛ Abɔfoɔ yi ne wɔn aboafoɔ a wɔka Twi kasa no bɔɔ mmɔden papaapa sɛdeɛ wɔde Twi kasa no bɛbɔ Asɛmpa no dawuro. Yei maa Twerɛ Kronkron asekyerɛ bɛyɛɛ kwan pa bi a ɛboa ama wɔdii wɔn dwuma pa yi.\nƐwɔ nwoma mu sɛ, afe 1846 mu na Basel Asɛmpatrɛ Abɔfoɔ yi dii akotene wɔ Twerɛ Kronkron no fa bi a wɔkyerɛɛ aseɛ a ɛdi kan kɔɔ Twi kasa mu. Din a na ɛda so ne Ojikassa Kannehuma Yankupong Asem. Nwoma yi mu nsɛm yɛ Twerɛ Kronkron mu abasɛm, Mmara Nsɛm Du no, Awurade Mpaebɔ no ne Asomafoɔ no Gyidikasɛm no.\nJesus Film in Ga\nMma adɔeɛ ne nokorɛ nnnyaa wo; fa kyekyere wo kɔn, twerɛ no w’akoma pono so.\n- Mmebusɛm. 3.3


15 Na Yehowa ka kyerɛɛ me sɛ: “Sɛ Mose+ ne Samuel+ mpo begyina m’anim a, me kra ani rensɔ ɔman yi.+ Mɛpam wɔn afi m’anim akɔ.+ 2 Na sɛ wobisa wo sɛ, ‘Ɛhe na yemfi adi nkɔ?’ a, wo nso ka kyerɛ wɔn sɛ, ‘Nea Yehowa aka ni: “Nea ɔsɛ owuyare no nkɔ owuyare mu! Nea ɔsɛ nkrante no nkɔ nkrante ano! Nea ɔsɛ ɔkɔm no nkɔ ɔkɔm mu!+ Na nea ɔsɛ nkoasom no nkɔ nkoasom mu!”’+ 3 “‘Mmusu ahorow anan na mede bɛba wɔn so,’+ Yehowa asɛm ni, ‘nkrante a ebekunkum wɔn, akraman a wɔbɛtwe wɔn ase akɔ, ewim nnomaa,+ ne asase so mmoa a wobedi wɔn nam na wɔasɛe wɔn. 4 Na nea Yuda hene Manase, Hesekia ba no yɛe wɔ Yerusalem nti,+ mɛma wɔn ho aguan wɔn, asase so ahenni nyinaa mu.+ 5 Hena na obehu wo mmɔbɔ, O Yerusalem, hena na obegyam wo,+ na hena na ɔbɛman abebisa sɛnea wo ho te?’ 6 “‘Mo na moafi m’akyi,’+ Yehowa asɛm ni. ‘Moadan mo akyi akyerɛ me.+ Enti mɛteɛ me nsa mo so na masɛe mo.+ Afei de, mabrɛ ne mmɔborɔhunu.+ 7 Mede nkorata behuw wɔn so+ sɛ awi wɔ apon ano wɔ asase no so. Mɛma wɔahwere wɔn mma.+ Mɛsɛe me man efisɛ wɔannan amfi wɔn akwan ho.+ 8 Wɔn akunafo adɔɔso m’anim sen mpoano anhwea. Awia ketee+ na mɛma ɔsɛefo aba ɔbaatan ne aberante nyinaa so. Mɛma ahoyeraw ne sakasaka aba wɔn so mpofirim.+ 9 Ɔbea a wawo mma baason no akisa; ne kra pere pɛ ahome.+ Ade nnya nsae,+ nanso ne wia akɔtɔ; ne wia anim agu ase na afɛre.’ ‘Mede wɔn nkae bɛma nkrante wɔn atamfo anim,’+ Yehowa asɛm ni.” 10 O me maame, minnue+ sɛ wowoo me, efisɛ meyɛ ɔhaw ne mansotwe nipa ma asase nyinaa.+ Obi mmɛbɔɔ me hɔ bosea, na me nso menkɔbɔɔ obi bosea. Nanso obiara redome me.+ 11 Yehowa aka sɛ: “Ampa ara, medi aboa wo.+ Ampa ara, megye wo ɔtamfo nsam wɔ amanehunu+ bere mu ne ahohia bere mu.+ 12 Obi betumi abubu dade a efi atifi fam ne kɔbere mu anaa? 13 Mede mo ho nneɛma ne mo ademude bɛma kwa+ sɛ asade wɔ mo nsase nyinaa so, mo bɔne nyinaa nti.+ 14 Mɛma ɛne mo atamfo atwam akɔ asase a munnim so so.+ M’abufuw asɔ gya.+ Adɛw atia mo.” 15 Wo ara wunim.+ O Yehowa, kae me,+ na dan w’ani kyerɛ me, na tɔ m’ataafo so were ma me.+ Nyi me mfi hɔ w’abodwokyɛre mu.+ Hwɛ ahohora a wo din nti aba me so no.+ 16 Minyaa wo nsɛm, na midii;+ w’asɛm bɛyɛɛ ahurusi+ ne anigye wɔ me koma mu;+ wo din na ɛda me so,+ O Yehowa, asafo Nyankopɔn.+ 17 Mentenaa wɔn a wodi fɛw+ guabɔ mu nnii ahurusi.+ Wo nsa nti, me nko na mete,+ efisɛ abohuru na wode ahyɛ me mã.+ 18 Adɛn nti na me yaw nkɔ+ da na m’apirakuru nni sabea yi?+ Wɔsa a ɛnsa. Wo de, woayɛ sɛ ɔdaadaafo+ ne asuten a ɛnkyɛ yow ama me.+ 19 Enti nea Yehowa aka ni: “Sɛ wosan ba a, megye wo bio.+ Wubegyina m’anim.+ Sɛ wuyiyi nneɛma a ɛsom bo fi nneɛma hunu mu a, ɛnde wobɛyɛ ano ama me. Wɔn de, wɔbɛsan aba wo nkyɛn, na wo de, worensan nkɔ wɔn nkyɛn.” 20 “Mama woadan kɔbere afasu+ a wɔabɔ ho ban ama ɔman yi; wɔne wo bɛko, nanso wɔrentumi wo.+ Midi w’akyi, na megye wo na mayi wo,”+ Yehowa asɛm ni. 21 “Megye wo afi abɔnefo nsam,+ na meyi wo afi atirimɔdenfo nso nsam.”


Yohane 18 - Nkwa Asem (NA-TWI) | Biblica\nYohane 18 - Nkwa Asem (NA-TWI)\n1Yesu bɔɔ saa mpae yi wiei no, ɔne n’asuafo no fii baabi a wɔwɔ no kotwaa asu Kidron kɔɔ turo bi mu. 2 Esiane sɛ na Yesu ne n’asuafo no taa kɔ hɔ no nti, na Yuda a oyii no mae no nim hɔ.\n3 Asɔfo mpanyin ne Farisifo no somaa Yuda ne asraafo ne asɔredan mu awɛmfo a wokitakita akode ne akanea kɔɔ faako a wɔwɔ no.\n4 Yesu a na onim nea ɛbɛba ne so nyinaa no kohyiaa wɔn bisaa wɔn se. “Hena na mohwehwɛ no?”\n5 Wobuaa no se, “Yesu a ofi Nasaret no.” Yesu ka kyerɛɛ wɔn se, “Me ni!” Na Yuda a oyii no mae no gyina hɔ bi. 6 Yesu kae se, “Me ni” no, wopimpinii wɔn akyi na wɔhwehwee ase.\n7 Ɔsan bisaa wɔn bio se, “Mohwehwɛ hena?” Na wobuae se, “Yesu a ofi Nasaret no.”\n8 Yesu buaa wɔn se, “Maka akyerɛ mo dedaw se me ni. Sɛ me na mohwehwɛ me de a, ɛnne momma m’asuafo no nkɔ.” 9 Ɔkaa eyi nyinaa sɛnea ɛbɛyɛ a nsɛm a waka se, “Agya, wɔn a wode wɔn maa me no mu baako koraa nyerae” no, bɛba mu.\n10 Saa bere no, Petro a na okita sekan no twee, de twaa ɔsɔfo panyin no asomfo no mu baako aso nifa. Saa akoa no din de Malko.\n11 Yesu ka kyerɛɛ Petro se, “Fa wo sekan no san hyɛ faako a wotwe fii. Ɛnsɛ sɛ menom kuruwa a m’agya de ama me no ano anaa?”\nYesu gyina Ana anim\n12 Asraafo no ne wɔn panyin ne asɔredan mu awɛmfo no kyeree Yesu, kyekyeree ne nsa, 13 de no dii kan kɔmaa Ana a na n’ase ne Kaiafa a saa bere no na ɔyɛ ɔsɔfo panyin no. 14 Kaiafa na otuu Yudafo no fo se, eye sɛ onipa baako bewu ama ɔman no no.\n15 Simon Petro ne osuani baako dii Yesu akyi. Na osuani baako no yɛ obi a ɔsɔfo panyin no nim no yiye. Saa osuani no na onyaa kwan kɔɔ ɔsɔfo panyin no fi hɔ. 16 Petro de ɔkaa ɔpon no akyi. Saa osuani a na onim ɔsɔfo panyin no yiye no, san bae ne abeawa a na ɔhwɛ ɔpon no ano no bɛkasae maa Petro nyaa kwan kɔɔ mu. 17 Abeawa a ogyina ɔpon ano no bisaa Petro se, “Wonyɛ saa onipa no asuafo no mu baako anaa?” Petro buae se, “Dabi.”\n18 Saa bere no na ɛyɛ awɔw bere, nti na asomfo no ne asraafo no asɔ gya a wɔreto. Petro nso kogyinaa hɔ too gya no bi.\nƆsɔfo panyin no bisa Yesu nsɛm\n19 Ɔsɔfo panyin no bisaa Yesu nsɛm faa n’asuafo no ne ne nkyerɛkyerɛ ho.\n20 Yesu buae se, “Mekaa me nsɛm nyinaa wɔ guam na mekyerɛkyerɛɛ wɔ asɔredan ne hyiadan mu a nnipa nyinaa hyia hɔ no. Menkaa asɛm biara wɔ kokoam. 21 Adɛn nti na wubisa saa asɛm yi? Bisa wɔn a wotiee me no. Wɔn na wonim asɛm a mekae.”\n22 Yesu kaa saa no, awɛmfo no mu baako bɔɔ no sotɔre kae se, “Wo sɛɛ ne hena a wutumi kasa ɔsofo panyin anim saa.”\n23 Yesu buaa no se, “Sɛ maka asɛmmɔne bi a, ka asɛm a mekae no na obiara a ɔwɔ ha nte bi. Na sɛ asɛm a mekae no nso yɛ nokware de a, adɛn nti na wobɔ me?”\n24 Afei Ana ma wɔde Yesu a wɔakyekyere ne nsa no kɔɔ ɔsɔfo panyin Kaiafa anim.\n25 Bere a Petro da so gyina hɔ reto gya no bi no, wɔn a na wogyina hɔ no mu bi bisaa no se, “Wo nso wonyɛ ɔbarima no asuafo no mu baako anaa?” Petro sanee bio se, “Dabi, menka wɔn ho.”\n26 Ɔsɔfo panyin no asomfo no mu baako a na ɔyɛ nea Petro twaa n’aso no busuani no bisaa no se, “Ɛnyɛ wo na na wo ne no wɔ turo no mu hɔ no?”\n27 Petro san sanee bio se, “Dabi.” N’ano sii ara pɛ na akokɔ bɔnee.\n28 Wɔde Yesu fi Kaiafa fi de no kɔɔ Pilato ahemfi. Saa bere no na ɛyɛ anɔpahema. Esiane sɛ na Yudafo no mpɛ sɛ efi ka wɔn na wɔatumi adi Twam Afahyɛ aduan no bi nti, wɔankɔ hɔ bi. 29 Pilato fii adi baa faako a na nnipa no wɔ no bebisaa wɔn se, “Bɔne bɛn na saa onipa yi ayɛ?”\n30 Nnipa no buaa no se, “Sɛ ɔnyɛɛ bɔne biara a anka yɛamfa no amma w’anim ha.”\n31 Pilato ka kyerɛɛ wɔn se, “Mo ara momfa no nkɔ na momfa mo mmara so nni n’asɛm.” Yudafo no nso kae se, “Yenni tumi sɛ yekum obi.” 32 Nea esii yi maa nsɛm a Yesu ka de kyerɛɛ owu ko a obewu no daa adi pefee.\n33 Pilato san kɔɔ n’ahemfi hɔ kobisaa Yesu se, “Wone Yudafo hene no anaa?”\n34 Yesu nso bisaa no se, “Wo ara w’adwene na wode rebisa me saa asɛm yi, anaasɛ nnipa bi na aka me ho asɛm akyerɛ wo?”\n35 Pilato buaa Yesu se, “Wususuw sɛ meyɛ Yudani anaa? Wo ara wo nkurɔfo ne wɔn asɔfo mpanyin na wɔde wo brɛɛ me. Dɛn na woayɛ?”\n36 Yesu buaa no se, “M’ahenni nyɛ asase so ahenni; sɛ m’ahenni yɛ asase so ahenni a, anka m’akyidifo bɛko agye me afi Yudafo mpanyimfo no nsam. Mereka bio se, m’ahenni nyɛ asase so ahenni.”\n37 Pilato bisaa no se, “Ɛnne na woyɛ ɔhene ne no?” Yesu buaa no se, “Wo na wuse meyɛ ɔhene. Ade baako pɛ nti na wɔwoo me baa wiase ha sɛ memmedi nokware ho adanse. Obiara a ɔpɛ nokware no tie me.”\n38 Pilato bisaa no se, “Ɛdɛn ne saa nokware no?” Afei Pilato fii adi kɔɔ Yudafo no nkyɛn kɔka kyerɛɛ wɔn se, “Minni asɛm biara a megyina so abu no fɔ. 39 Nanso sɛnea mo Twam Afahyɛ amanne te no, afe biara moma migyaa odeduani baako ma mo. Mopɛ sɛ migyaa Yudafo hene no ma mo anaa?”\n40 Yudafo no teɛteɛɛm se, “Dabi! Ɛnyɛ saa onipa yi. Gyaa Baraba ma yɛn!” Na saa Baraba yi yɛ odwotwafo.\nNA-TWI : Yohane 18


Bible Mu Nsɛm Akwansrafo 12 No - Yehowa Adansefo Intanɛt Dwumadibea\nHWƐ nnuaba a mmarima yi so no. Hwɛ sɛnea bobe kasiaw biako no kɛse te. Mmarima baanu na wɔasoa wɔ dua so. Na hwɛ borɔdɔma ne ateaa no. Ɛhe na aduaba fɛfɛ yi fi? Efi Kanaan asase so. Kae, Kanaan ne baabi a Abraham, Isak ne Yakob trae bere bi no. Nanso esiane ɔkɔm a ɛbaa hɔ nti, Yakob ne n’abusua tu kɔɔ Misraim. Na bɛyɛ mfe 216 akyi no, Mose di Israelfo anim resan akɔ Kanaan. Wɔabedu sare no so baabi a wɔfrɛ hɔ Kades.\nNnipa bɔne te Kanaan asase no so. Enti Mose somaa akwansrafo 12, na ɔka kyerɛɛ wɔn sɛ: ‘Monhwɛ sɛ nnipa baahe na wɔte hɔ, ne sɛnea wɔn ahoɔden te. Monhwɛ sɛ asase no yɛ asase pa. Na momfa asase no so aba bi mmra.’\nBere a akwansrafo no san baa Kades no, wɔka kyerɛɛ Mose sɛ: ‘Ɛyɛ asase pa.’ Na wɔde ɛso aba bi kyerɛɛ Mose. Nanso akwansrafo no mu 10 se: ‘Nnipa a wɔwɔ so no yɛ akɛse na wɔn ho yɛ den. Sɛ yɛbɔ mmɔden sɛ yebegye asase no a wobekunkum yɛn.’\nIsraelfo no suroe bere a wɔtee eyi no. Wɔkae sɛ: ‘Anka ɛbɛyɛ papa sɛ yewuwu wɔ Misraim anaa sare yi so ha. Wobekunkum yɛn akodi mu na wɔafa yɛn yerenom ne yɛn mma nnommum. Momma yɛmfa nipa foforo nsi Mose ananmu na yɛnsan nkɔ Misraim!’\nNanso na akwansrafo no baanu wɔ Yehowa mu ahotoso, na wɔbɔɔ mmɔden sɛ wɔbɛma nkurɔfo no koma atɔ wɔn yam. Wɔne Yosua ne Kaleb. Wɔkae sɛ: ‘Munnsuro. Yehowa ka yɛn ho. Ɛnyɛ den sɛ yɛbɛfa asase no.’ Nanso nkurɔfo no antie. Wɔpɛe sɛ wokum Yosua ne Kaleb mpo.\nEyi maa Yehowa bo fuwii, na ɔka kyerɛɛ Mose sɛ: ‘Nnipa a wɔadi mfe 20 ne akyi no mu biara renkɔ Kanaan asase no so. Wɔahu anwonwade a meyɛe wɔ Misraim ne sare yi so no, nanso wonni me mu awerɛhyem ara. Enti wɔbɛnantenantew sare no so mfe 40 kosi sɛ wɔn mu nipa a odi akyiri no bewu. Yosua ne Kaleb nkutoo na wɔbɛkɔ Kanaan asase no so.’\nHenanom na wɔsɔre tiaa Mose ne Aaron tumidi, na dɛn na wɔka kyerɛɛ Mose?\nDɛn na Mose ka kyerɛɛ Kora ne n’akyidifo 250 no sɛ wɔnyɛ?\nDɛn na Mose ka kyerɛɛ nkurɔfo no, na n’ano sii ara pɛ no, dɛn na esii?\nDɛn na ɛtoo Kora ne n’akyidifo 250 no?\nDɛn na Aaron ba Eleasar de nnipa a wɔawuwu no aduhuam nkuruwa no yɛe, na dɛn ntia?\nKenkan Numeri 16:1-49.\nDɛn na Kora ne n’akyidifo no yɛe, na dɛn na ɛkyerɛ sɛ Yehowa na wɔyɛ tiaa no? (Num. 16:9, 10, 18; Lev. 10:1, 2; Mmeb. 11:2)\nAdwene a akyea bɛn na Kora ne “asafo no mu mmapɔmma” 250 no de hyɛɛ wɔn komam? (Num. 16:1-3; Mmeb. 15:33; Yes. 49:7)\nKenkan Numeri 17:1-11 ne 26:10.\nAaron poma a ɛfefɛwee no kyerɛ dɛn, na adɛn nti na Yehowa kae sɛ wɔmfa nto adaka no mu? (Num. 17:5, 8, 10)\nAsuade a ehia bɛn na yebetumi anya afi Aaron poma no sɛnkyerɛnne no mu? (Num. 17:10; Aso. 20:28; Filip. 2:14; Heb. 13:17)


Kolosefo 2 AKCB - Kolossenserbrevet 2 BPH\n1Mepɛ sɛ mema mo ne nnipa a wɔwɔ Laodikea no ne wɔn a wonhuu me da no hu aperepere dennen a meredi wɔ wɔn ho. 2Me botae ne sɛ wobenya nkuranhyɛ wɔ wɔn koma mu, na wɔatena ase ɔdɔ mu, sɛnea ɛbɛyɛ a wobenya ntease a ewie pɛyɛ. Na wobehu Onyankopɔn ahintasɛm a ɛne Kristo no. 3Ɔno so na wɔnam hu Onyankopɔn nyansa ne nʼadwene. 4Meka kyerɛ mo se mommma obiara mfa akyinnyehunu nnaadaa mo. 5Ɛwɔ mu sɛ minni mo nkyɛn wɔ ɔhonam fam de, nanso mewɔ mo nkyɛn wɔ honhom fam. Ɛyɛ me anigye nso sɛ monam Kristo mu gyidi so aka mo ho abɔ mu gyina hɔ pintinn.\n6Esiane sɛ moagye Kristo sɛ mo wura nti, mo ne no mmom ntena. 7Munnye ntin na munyin wɔ ne mu; na mo gyidi mu nyɛ den daa, sɛnea wɔkyerɛɛ mo no, na monna no ase.\n8Monhwɛ yiye na obi amfa ne nnaadaa a efi nnipa nkyerɛkyerɛ ne wiase ahonhom mu a emfi Kristo no amfa mo nnommum.\n9Efisɛ Onyankopɔn tebea nyinaa ara te Kristo nipadua mu, 10na mo nso Kristo ahyɛ mo ma, na tumidi ne mpanyinni biara hyɛ Kristo ase. 11Mo ne no ka bɔɔ mu no, wotwaa mo twetia a ɛnyɛ nnipa na wotwaa mo, na mmom ɛyɛ Kristo no ankasa na otwaa mo twetia de twee mo fii nipadua a ɛho ntew no tumi ase. 12Wɔbɔɔ mo asu no nso, wosiee mo ne Kristo. Afei wonyan mo ne no fii awufo mu, efisɛ na mowɔ gyidi wɔ Onyankopɔn tumi a enyan Kristo fii awufo mu no mu.\n13Esiane mo bɔne nti, bere bi a atwam no na moyɛ honhom mu awufo ne amanamanmufo a munni Mmara. Nanso afei Onyankopɔn anyan yɛn ne Kristo. Onyankopɔn de yɛn nyinaa bɔne akyɛ yɛn. 14Onyankopɔn pepaa yɛn mmarato; na ɔde ne nyinaa kɔɔ asennua so kɔbɔɔ no asennua mu. 15Ɛhɔ na Kristo dii mpanyinni ne tumidi nyinaa so. Ɔmaa wiase nyinaa huu sɛnea ɔfaa wɔn sɛ nneduafo, bere a ɔhyɛɛ ne nkonimdi ho fa no.\n16Enti mommma obiara nhyehyɛ mmara a ɛfa nea mudi anaa nea monom, nna kronkron anaa ɔsram foforo afahyɛ anaa nea ɛfa homenna ho mmma mo. 17Saa nneɛma no nyinaa yɛ daakye mu nsɛm sunsuma. Kristo ne hann no. 18Mommma nnipa a wɔboa pa brɛ wɔn ho ase anaa wɔsom abɔfo nnaadaa mo; wɔhoahoa wɔn ho sɛ wɔanya anisoadehu. Saa ahantanfo yi wɔ anifere su. 19Saa nnipa yi nyɛ Kristo a ɔyɛ nipadua no nyinaa ti no de bio. Kristo na ɔma nipadua no ahoɔden na ɔka nipadua no akwaa nyinaa bɔ mu ma enyin sɛnea Onyankopɔn pɛ sɛ enyin no.\n20Mo ne Kristo awu nti moatew mo ho afi ahonhom a wodi wiase so no ho. Adɛn nti na mobɔ mo bra sɛ nnipa a wɔhyɛ saa wiase no ase? Adɛn nti na mudi saa mmara a ese, 21“Munnso eyi mu!” “Munnni eyi!” “Mommfa mo nsa nka!” no so? 22Saa mmara ahorow yi a ne dwumadi bɛsɛe no nyinaa yɛ nea egyina nnipa ahyɛde ne ne nkyerɛkyerɛ huhuw bi so. 23Ayɛ sɛ saa Mmara yi sodi ye pa ara, na ɛma wodɔ Onyankopɔn, anaasɛ ɛma wobrɛ wo ho ase ma wohyɛ wo ho so. Nanso saa mmara yi nni tumi biara wɔ onipa akɔnnɔ bɔne so.\nAKCB : Kolosefo 2